title: Santorínin kaldera

text: Kalderan keskustassa on kaksi tuliperäistä saarta Néa Kaméni (suom. "uusi palanut") ja Palaiá Kaméni (suom. "vanha palanut").


title: Santorínin kaldera

text: Pääsaaren Thíran pinta-ala on 75,8 km², Thirasían 9,3 km² ja asumattomien Néa Kaménin 3,4 km², Palaiá Kaménin 0,5 km² ja Aspronísin 0,1 km².


title: Santorínin kaldera

text: Santorínin luonnonkauniit jyrkänteet, joiden rinteillä sijaitsee valkoiseksi kalkituista rakennuksista muodostuvia kyliä (mm. Oía ja Imerovígli) yhdessä aurinkoisen ilmaston kanssa, ovat tehneet alueesta erittäin suoritun turistikohteen. Alue on suosittu myös vulkanologien keskuudessa johtuen sen hyvistä olosuhteista tuliperäisten ilmiöiden tarkastelun kannalta.


title: Santorínin kaldera

text: Santorínin kaldera on eteläisen Egeanmeren tuliperäisen kaaren eli helleenisen kaaren aktiivisin osa. Alueella Afrikan mannerlaatta työntyy Euraasian mannerlaatan alle noin 5 cm:n vuosivauhdilla. Alueella tapahtuu runsaasti maanjäristyksiä noin 150–170 km:n syvyydessä.


title: Santorínin kaldera

text: Kaldera muodostuu päällekkäisistä kilpitulivuorista, jotka vähintään neljä osittain päällekkäistä kalderaa ovat halkaisseet. Vanhin kaldera muodostui noin 180 000 vuotta sitten. Sitä seuraava kaldera muodostui noin 70 000 vuotta sitten. Tämän jälkeen muodostui seuraava kaldera noin 21 000 vuotta sitten. Nykyinen kaldera muodostui noin 3 600 vuotta sitten Theran eli Santorínin tulivuorenpurkauksessa (myös nk. ”minolainen tulivuorenpurkaus”). Vuonna 1640 eaa. tapahtunut valtava purkaus on voinut olla aiheena Atlantiksen tarinan synnylle. Purkaus oli voimakkuudeltaan 7 vulkaanisella räjähdysasteikolla.


title: Santorínin kaldera

text: Santoríni on lepotilassa oleva aktiivinen tulivuori. Néa ja Palaiá Kaménin saaret ja niiden tummat laavakentät ovat muodostuneet useiden pienten tai keskikokoisten purkausten seurauksena vuosisatojen kuluessa. Viimeisin purkaus tapahtui vuonna 1950.


title: Doubt (manga)

text: Doubt (myös Rabbit Doubt) on Yoshigi Tonogain piirtämä neliosainen mangasarja. Se julkaistiin kotimaassaan Japanissa 2008, mutta suomeksi se julkaistiin vasta vuoden 2013 alkupuolella.


title: Doubt (manga)

text:
Mangan keskipisteenä on nuorten suosima kännykkäroolipeli Rabbit Doubt. Pelin ideana on, että muut pelaajat ("kanit") yrittävät löytää joukkoonsa soluttautuneen tappajan ("suden"), ennen kuin susi ehtii tappaa heidät.
Peli muuttuu todeksi, kun viidestä pelaajasta koostuva ryhmä kidnapataan vanhaan psykiatriseen sairaalaan. Pelaajat ovat Yuu Aikawa, Eiji Hoshi, Hajime Komaba, Haruka Akechi ja Rei Hazama. Lisäksi porukkaan eksyy myös Yuun lapsuudenystävä Mitsuki Hooyama. Pian nuoret saavat huomata, etteivät ole sairaalassa yksin...


title: Kumar Sanu

text: Kumar Sanu (oik. Kedarnath Bhattacharya, s. 23. syyskuuta 1957) on intialainen laulaja. Hänet tunnetaan parhaiten playback-laulajana hindinkielisessä elokuvateollisuudessa. Hän voitti viisi peräkkäistä parhaan mieslaulajan Filmfare Awards -palkintoa 1990-luvun alussa. Intian hallitus myönsi Sanulle Padma Shri -palkinnon vuonna 2009.


title: Kaarina Sarkola

text: Kaarina Sarkola (s. 2. marraskuuta 1913 Loppi) on suomalainen kirjailija.


title: Halfdan Nylander

text: Halfdan Nylander (s. 12. huhtikuuta 1913 Rovaniemi) on suomalainen ruotsin kielellä kirjoittanut kirjailija.


title: Maria Orasto

text: Aune-Inkeri Pesonen, kirjailijanimi Maria Orasto (22. maaliskuuta 1913 Kerimäki – 9. huhtikuuta 1984) oli suomalainen kirjailija. Hän kirjoitti myös nimimerkillä Inkeri Erätie.


title: Maria Orasto

text:
Nimellä "Maria Orasto":
Nimellä "Inkeri Erätie":


title: Shimantojoki

text: Shimantojoki () on lähes 200 kilometriä pitkä joki Kōchin prefektuurissa Shikokun saarella Japanissa. Joen sanotaan olevan yksi Japanin kolmesta puhtaimmasta joesta, ja se on tunnettu luonnonnähtävyys. Joen varrella on myös Shimanton kaupunki.


title: Johannes Heinonen

text: Isak Johannes Heinonen (24. kesäkuuta 1892 Turku – 27. tammikuuta 1982) oli lääkintäkenraalimajuri vuodesta 1946. Hän toimi puolustusvoimien ylilääkärinä 1944–1953.


title: Johannes Heinonen

text: Heinosen vanhemmat olivat Isak Heinonen ja Elin Augusta Eriksson ja puoliso vuodesta 1938 Gunvor Vaenerberg. Heinonen tuli ylioppilaaksi Porin klassillisesta lyseosta 1911 ja valmistui odontologian kandidaatiksi 1915, lääketieteen kandidaatiksi 1915 ja lääketieteen lisensiaatiksi 1920. Hän teki opinto- ja tutkimusmatkoja moniin Euroopan maihin sekä 1949 Amerikkaan.


title: Johannes Heinonen

text: Suomen valkoisen kaartin pataljoonan lääkäri Heinonen oli 1922–1927, Viipurin sotilassairaalan ylilääkäri 1927–1939, talvisodan 1939–1940 sotasairaaloiden päällikkölääkäri, Keskussotilassairaala 2:n ylilääkäri 1940–1941, päämajan sota-invalidihuollon tarkastaja 1942–1944, puolustusvoimien ylilääkäri 1944–1953 ja pääesikunnan sotainvalidi-huollon tarkastaja 1944–1950.


title: Valko-Venäjän kansalliskirjasto

text: Valko-Venäjän kansalliskirjasto (, ) on vuonna 2006 käyttöön avattu, Minskin nähtävyyksiin kuuluva Valko-Venäjän kansalliskirjasto. Se sijaitsee Minskin koillisosassa, kaupungin keskustasta koilliseen johtavan, pääkatuihin kuuluvan Praspekt Nezaležnostsin (suom. itsenäisyyden valtatien) varrella, melko lähellä Minskin metron Vostok-asemaa.


title: Valko-Venäjän kansalliskirjasto

text: Valko-Venäjän kansalliskirjasto on vuonna 1922 perustettu kansalliskirjasto.


title: Valko-Venäjän kansalliskirjasto

text: Nykyinen kirjastorakennus pohjautuu vuonna 1989 kansainvälisen arkkitehtikilpailun voittaneeseen, kahden minskiläisen arkkitehdin, Mihail Vinahradaun ja professori Viktar Kramarenkan suunnitelmaan. Päätös kirjaston rakentamisesta tehtiin vuonna 2002 ja rakennustyöt ajoittuivat vuosille 2002-2006.


title: Valko-Venäjän kansalliskirjasto

text: Kansalliskirjaston sisäänkäynnin vieressä on ensimmäisen valkovenäjänkielisen kirjan painaneen renessanssiajan humanistin, graafikon ja raamatunkääntäjän, tohtori Frantsysk Skarynan (noin 1486–1551) patsas. Kirjastorakennuksen pääsisäänkäynti on muotoiltu avattua kirjaa muistuttavaksi ja siihen on taiteiltu Skarynan painaman teoksen johdannon valistavia sanontoja monille kielille käännettynä.


title: Valko-Venäjän kansalliskirjasto

text:
Kirjastorakennuksen "Tiedon timantiksi" kutsuttuun keskustorniin on asennettu 4 646 väriltään vaihdettavaa led-elementtiä, joiden avulla keskustornista saadaan halkaisijaltaan 62 metrin kokoinen pikselinäyttö. Iltaisin auringonlaskun ja puolenyön välillä kirjastorakennuksen keskustornissa esitetään muutaman minuutin kestoisia, tietokoneohjattuja valoteoksia.
Kirjaston kokoelmissa oli vuonna 2013 yli 9 miljoonaa nimikettä. Rakennukseen on suunniteltu tilat yhteensä 14 miljoonalle nimikkeelle. Kirjaston asiakkaaksi pääsee rekisteröitymään 16 vuotta täytettyään. Lukusaleja on yhteensä 19 ja niissä on 2 000 istumapaikkaa. Useimmat työpöydät on varustettu Internetiin kytkeytyillä tietokoneilla; monia kirjaston tietokantoja pääsee käyttämään myös etäyhteydellä.


title: Valko-Venäjän kansalliskirjasto

text: Kirjastorakennuksessa on myös näyttelytiloja, kahvila, postitoimisto, pankin toimipiste ja matkatoimisto. Siellä on kansainvälisiä kongresseja ja korkeantason poliittisia tapaamisia varten rakennettu Presidentin keskus.


title: Sienten syötävyysmerkintä

text: Sienten syötävyysmerkintä ilmoittaa sienen syötävyyden ja sopivuuden ruuaksi. Syöntikelpoisuus ilmoitetaan Suomessa tähdillä, ympyrällä ja risteillä. Tähtimerkinnät ovat suuntaa antavia, koska kysymys on myös makuasioista. Sienestäjä voi sienioppaaseen merkittyjen symbolien avulla varmistua sienen käyttökelpoisuudesta ruuaksi, eikä hänen tarvitse välttämättä kokeilla sitä. Tähdellä merkitty sieni on syöntikelpoinen sieni. Ympyrällä merkitty on esikäsiteltävä, ja ristillä merkitty on myrkyllinen, joka voi aiheuttaa lieviä myrkytysoireita tai pysyviä vaurioita ihmisen elimistöön.


title: Juhani Heinonen (vuorineuvos)

text: Eino Juhani Heinonen (7. syyskuuta 1925 Jyväskylä – 21. huhtikuuta 2014) oli suomalainen diplomi-insinööri ja Are-yhtymän pääjohtaja vuosina 1979–1985. Hän sai vuorineuvoksen arvon vuonna 1982.


title: Juhani Heinonen (vuorineuvos)

text: Heinonen valmistui ylioppilaaksi Jyväskylän lyseosta vuonna 1944 ja diplomi-insinööriksi Teknillisestä korkeakoulusta vuonna 1950. Valmistumisensa jälkeen hän työskenteli vuonna 1950 lyhyen aikaa Suomen Teollisuusliitossa. Vuosina 1950–1954 Heinonen työskenteli Osuuskunta Metexin tarjousinsinöörinä ja 1954–1956 osastopäällikkönä.


title: Juhani Heinonen (vuorineuvos)

text: Vuonna 1956 Heinonen siirtyi isänsä Kalle Heinosen perustaman Are Oy:n apulaistoimitusjohtajaksi ja toimi tehtävässä vuoteen 1966 saakka, minkä jälkeen hänestä tuli toimitusjohtaja vuosiksi 1966–1979. Vuodet 1979–1985 Heinonen oli Are-Yhtymän pääjohtaja.


title: Lohiahvenkalat

text: Lohiahvenkalat (Percopsiformes) on viuhkaeväisiin kuuluva kalalahko. Lahkon heimoja ja lajeja tavataan makeista vesistä Pohjois-Amerikasta.


title: Lohiahvenkalat

text: Varhaisimmat lohiahvenkaloihin kuuluvien lajien fossiilit on ajoitettu eoseenikaudelle. Lahkoon kuuluu kolme heimoa sokkokalat (Amblyopsidae), piraattiahvenet (Aphredoderidae) ja lohiahvenet (Percopsidae). Yhteensä lahkossa on yhdeksän lajia. Lohiahvenkalojen monofyleettisyys on kiistanalaista ja esimerkiksi eräät iktyologit pitävät sokkokaloja turskakaloihin tai ahvenkaloihin kuuluviin tokkomaisiin kaloihin kuuluvana. Kooltaan kaikki lahkon kalat ovat pienehköjä noin 5–20 cm pitkiä kaloja, joille tunnusmerkillisiä piirteitä ovat heikot piikit selkä-, rinta- ja vatsaevissä, useilla lajeilla oleva rasvaevä ja lähekkäin sijaitseva rinta- ja vatsaevät.


title: Olli Heinonen (lääkäri)

text: Olli Pertti Heinonen (17. kesäkuuta 1934 Helsinki – 22. marraskuuta 2001 Helsinki) oli suomalainen lääkäri ja professori. Hän toimi Kuopion korkeakoulussa kansanterveystieteen (epidemiologia) professorina 1975–1981, Suomen akatemian tutkijaprossorina 1984–1989 ja Helsingin yliopiston kansanterveystieteen professorina 1989–1998. Hän on tutkinut syövän ennaltaehkäisyä ja allergiaoireita.


title: Reijo Heinonen (kemisti)

text: Reijo Heinonen (4. kesäkuuta 1923 Töysä – 30. lokakuuta 2013 Helsinki) oli suomalainen maanviljelyskemisti, professori. Hän oli Helsingin yliopiston maanviljelyskemian ja fysiikan dosentti 1958–1965 ja uudelleen 1985–1993, Uppsalan Landbrukshögskolanin professori 1962–1987. Hänen tutkimuskohteenaan on ollut maan rakenne ja sen kosteussuhteet.


title: Reijo Heinonen (kemisti)

text: Hän valmistui tohtoriksi Helsingin yliopistosta. Hänen maanviljelyskemian alaan kuuluva suomenkielisen väitöskirjansa (1954) aiheena oli "Multakerroksen kosteussuhteista Suomen maalajeissa".


title: Nelly Sachs -palkinto

text: Nelly Sachs -palkinto () on kansainvälinen kirjallisuuspalkinto, jonka myöntää Dortmundin kaupunki. Palkinto on nimetty saksalais-ruotsalaisen runoilijan Nelly Sachsin mukaan. Palkinnon arvo on noin 15 000 euroa.


title: Olli Heinonen (urheilulääkäri)

text: Olli Juhani Heinonen (s. 5. elokuuta 1957 Maaria) on suomalainen urheilulääkäri ja liikuntalääketieteen professori.


title: Olli Heinonen (urheilulääkäri)

text: Heinonen on Turun yliopiston terveysliikunnan professori. Professuuri on yhteinen Vierumäellä toimivan Suomen Urheiluopiston ja Turun yliopisto kanssa ja sopimus koski aikaa 2008–2010. Hän on myös Paavo Nurmi -keskuksen ylilääkäri.


title: Sakari Ilmanen

text: Sakari Johannes Ilmanen (3. marraskuuta 1880 Loppi – 16. helmikuuta 1968 Helsinki) oli suomalainen taitoluistelija. Hän oli edustamassa Suomea vuoden 1920 olympialaisissa sijoittuen tuolloin viidenneksi. Seuratasolla Ilmanen edusti Helsingfors Skridskoklubbia. Ilmanen voitti taitoluistelun Suomen-mestaruuden vuosina 1908, 1912, 1920, 1921, 1922 ja 1924.


title: Veikko Heinonen (professori)

text: Veikko Armas Heinonen (7. toukokuuta 1925 Orivesi – 19. marraskuuta 2018 Jyväskylä) oli suomalainen kasvatustieteilijä ja Jyväskylän yliopiston professori 1971–1988. Hänen tutkimusalaansa oli kasvatuspsykologia ja empiirinen pedagogiikka. Hän kehitti tilastollisten menetelmien sovellutuksia käyttäytymistieteihin.


title: Korotsko

text: Korotsko () on kylä, maalaiskunta ja sen keskustaajama Novgorodin alueen Valdain piirissä Venäjällä. Taajama sijaitsee Korotskoje-järven länsirannalla neljä kilometriä Valdaista etelään. Taajamassa on 446, kylässä 20 ja kunnassa 536 asukasta (vuonna 2009).


title: Korotsko

text: Korotskon kunnan pinta-ala on 161,9 neliökilometriä. Se rajoittuu Ivantejevon, Jaželbitsyn ja Jedrovon maalaiskuntiin sekä Valdain kaupunkiin. Pinta-alasta 68,1 % on Valdain kansallispuistoa ja 18,6 % maatalousmaata.


title: Korotsko

text: Seutu kuuluu Valdain ylänköön. Järviä ovat Korotskoje, Boroje, Berezovo, Beloje, Seredeiskoje ja Jeltšinskoje.


title: Korotsko

text: Korotskon kylän ja taajaman lisäksi kuntaan kuuluu seitsemän kylää: Bor, Gagrino, Glebovo, Jeltšino, Mironuška, Polosy ja Seredeja.


title: Korotsko

text: Korotskon pogosta mainitaan ensimmäisen kerran Novgorodin Derevan viidenneksen verokirjassa vuonna 1495. 1600-luvulla siellä toimi pieni luostari. Vuonna 1724 kylässä syntyi Venäjän ortodoksisen kirkon piispa ja hengellinen kirjailija Tihon Zadonski. Vuonna 1864 perustettiin naisluostari, jonka rakennukset muutettiin neuvostoaikana mielisairaalaksi.


title: Korotsko

text: Seudulla on ollut 1600-luvulla syntynyttä karjalaisasutusta. Karjalan kieltä puhuttiin Borin, Gagrinon, Jeltšinon ja Seredejan kylissä vielä 1900-luvun alussa.


title: Korotsko

text: Kunnan ohi kulkee Moskovan ja Pietarin välinen M10-valtatie sekä Bologojen ja Dnon välinen rautatie, jolla on Jeltšinon pysähdyspaikka. Korotskosta on linja-autoyhteys Valdaihin.


title: Korotsko

text: Korotskossa toimii Valdain mielisairaala. Maataloutta edustavat asukkaiden palstaviljelmät. Teollisuutta ei ole.


title: Korotsko

text: Keskustaajaman palveluihin kuuluvat lastentarha, kulttuuritalo, kirjasto, lääkintäasema, kaksi kauppaa ja posti.


title: Korotsko

text: Seudulla on useita muinaisia asuin- ja hautapaikkoja. Rakennusmuistomerkkeihin kuuluvat Korotskon naisluostarin päärakennus ja kaksi kirkkoa.


title: Korotsko

text: Tšornoje-järven rannalla toimii matkailukeskus Goluboi fakel ja Polosyssa lasten kesäleiri Raduga.


title: Houkutuslintu (elokuva)

text: Houkutuslintu on Roland af Hällströmin ohjaama ja nimimerkillä Viljo Hela käsikirjoittama elokuva vuodelta 1946. "Houkutuslintu" on Teuvo Tulio -vaikutteinen film noir -tyyppinen rappioelokuva.


title: Houkutuslintu (elokuva)

text: Elokuva on Hällströmin neljäs oma ohjaus, ja hän teki siihen myös käsikirjoituksen nimimerkillä Viljo Hela, jota hän sittemmin käytti vakituisena nimimerkkinä.


title: Houkutuslintu (elokuva)

text: Elokuvatarkastamo leikkasi elokuvasta 20 sekuntia, ennen kuin se hyväksyttiin esitettäväksi. Elokuva myytiin useaan maahan, ja leikkaamatonkin versio sai esitysluvan muun muassa Ranskassa, mutta monissa maissa sen esittämistä ei lähinnä saunakohtauksen vuoksi sallittu ollenkaan.


title: Houkutuslintu (elokuva)

text: Elokuva sai kohtalaisen myönteisen vastaanoton. Vaikka siinä ei Toini Aaltosen mukaan ”täydelleen onnistuta, se ei ole niin vaarallista, pyrkimys on kuitenkin hyvä”. Kuvaaja Esko Töyri aloitti tässä elokuvassa yhteistyön Hällströmin kanssa, ja hänen työnsä sai kiitosta korkeatasoisena. Laila Jokimon pääosasuoristus pantiin merkille myönteisesti (Hans Kutter ja Paula Talaskivi).


title: Kriketin SM-sarja 2013

text: Kriketin SM-sarja 2013 käsitti kaksi erillistä sarjatasoa, 1. ja 2. divisioonan. Molemmissa sarjoissa pelattiin 40 syöttövuoron pelejä. Helsinki CC voitti mestaruuden, ja Shaurya voitti 2. divisioonan nousten kaudelle 2014 1. divisioonaan. Lisäksi pelattiin T20-pelimuodon mestaruussarja, johon osallistui neljätoista joukkuetta. Mestaruuden vei Saaremaan joukkue.


title: Kriketin SM-sarja 2013

text: Joukkueet kohtasivat toisensa kaksi kertaa. Voitosta sai 8 pistettä, tasapelistä 4 molemmille.2. divisioonassa pelattiin kaksinkertainen sarja.


title: Kriketin SM-sarja 2013

text: Shaurya nousee 1. divisioonaan kaudeksi 2014.


title: Läpi usvan

text: Läpi usvan on Roland af Hällströmin ohjaama elokuva vuodelta 1948. Se on "Houkutuslinnun" ohella Hällströmin film noir -tyyppisiä elokuvia. Elokuvan käsikirjoituksen Hällström laati nimimerkillä Viljo Hela, yhdessä Yrjö Rannikon kanssa, jonka ainoa elokuvakäsikirjoitus tämä oli. Film noirin ohella elokuvan tyyli on sukua Teuvo Tulion tummille melodraamoille. Leif Wager sai osasuorituksestaan vuoden miespääosa-Jussin.


title: Läpi usvan

text: Elokuvatarkastamo langetti alokuvalle aluksi 35 prosentin veron, joka ei valituksesta Valtion elokuvalautakuntaan muuttunut, vaikka yhtiö luonnehti elokuvaa opetuselokuvaksi alkoholin vaaroista. Valitus Korkeimpaan hallinto-oikeuteen tuotti tulosta sikäli että veroluokka aleni ensin 30 sitten 25 prosenttiin. Elokuvalle määrättyjä leikkauksia ei KHO ottanut muotovirheen vuoksi käsittelyyn. Niistä olisi pitänyt ensin esittää vaatimus elokuvalautakunnalle.


title: Läpi usvan

text: Elokuvan katsojamäärät jäivät vaatimattomiksi, ja elokuva tuotti yhtiölle tappiota.


title: Läpi usvan

text: Aikalaisarvioissa elokuva ei juuri saanut kehuja. Sitä pidettiin pettymyksenä verrattu Hällströmin edelliseen elokuvaan "Pikajuna pohjoiseen". Kriitikot luonnehtivat sitä epäonnistumiseksi (Harry Lewing) ja juonta banaaliksi (Olavi Veistäjä), joskin itse ohjaaja saa myös kiitosta, ja esimerkiksi Juha Nevalainen piti häntä arviossaan persoonallisena, luovana filmiohjaajana. Esko Töyrin taitavan kameratyön pani moni kriitikko merkille.


title: Kravun kääntöpiiri (romaani)

text: Kravun kääntöpiiri ("Tropic of Cancer") on Henry Millerin romaani vuodelta 1934. Sen on suomentanut Pentti Saarikoski ja suomennoksen on julkaissut vuonna 1962 Gummerus.


title: Kravun kääntöpiiri (romaani)

text: Miller kirjoitti teoksen Pariisissa, jossa hän asui vuosina 1930–1939. Romaanin tapahtumat ajoittuvat 1920- ja 1930-luvun vaihteen vuosiin.


title: Kravun kääntöpiiri (romaani)

text: Oikeusministeriön pyynnöstä asetettu lautakunta ”epäsiveellisten julkaisujen levittämisen ehkäisemiseksi” katsoi toukokuussa 1962 yksimielisessä lausunnossaan "Kravun kääntöpiirin" loukkaavan useissa kohdin siveellisyyttä, ja oikeusministeriö määräsi Jyväskylän raastuvanoikeuden takavarikoimaan teoksen. Päätös synnytti suurta huomiota ja julkisuudessa kysyttiin, voiko lautakunta, johon ei kuulunut yhtäkään kirjallisuuden asiantuntijaa, arvioida teoksen taiteellisen arvon, ja miksi kiellettiin vain teoksen suomenkielisen laitoksen myynti, kun sitä oli saatavissa myös ruotsin ja englannin kielellä. Lisäksi huomautettiin, että Suomi oli ainoa länsimaa, jossa Millerin teos takavarikoitiin. Yhdysvalloissa teoksen julkaisukielto oli kumottu vuonna 1961.


title: Kravun kääntöpiiri (romaani)

text: Suomennoksen vuonna 1997 ja sen jälkeen julkaistuissa painoksissa on sivuilla 331-356 Henry Millerin korkeimmalle oikeudelle osoittama kirje, jonka on suomentanut Heikki Salojärvi. Lisäksi mukana on suomentaja Pentti Saarikosken ja Gummeruksen kirjallisen johtajan Ville Revon kirjeenvaihtoa. "Kravun kääntöpiirin" ensimmäinen painos takavarikoitiin oikeuden päätöksellä vuonna 1962. Suomennos julkaistiin vasta 1970, kun toimitusjohtaja Mauno Salojärvi siirsi tehtävät Pekka Salojärvelle..


title: Houkutuslintu

text: Houkutuslintu on varsinkin vesilintujen metsästyksessä käytettävä sorsaa tai muuta lintua esittävä nukke, jonka tarkoituksena on houkutella oikeat linnut metsästäjien ulottuville. Yleensä houkutuslinnut laitetaan kellumaan seisovaan veteen. Houkutuslintuja voidaan käyttää myös muiden lintulajien metsästyksessä.


title: Houkutuslintu

text: Vertauskuvallisesti houkutuslinnulla voidaan tarkoittaa mitä tahansa petollista syöttiä, jolla joku houkutellaan ansaan.


title: Josuha Guilavogui

text: Josuha Guilavogui (s. 19. syyskuuta 1990 Ollioules, Ranska) on ranskalainen jalkapalloilija. Hän edustaa Saksan pääsarjassa pelaavaa Wolfsburgia. Guilavogui on pelipaikaltaan puolustava keskikenttäpelaaja.


title: Josuha Guilavogui

text: Guilavoguita pidetään taitavana pallonriistäjänä sekä hyvänä pelinavaajana. Häntä on verrattu ranskalaislegenda Patrick Vieiraan.


title: Josuha Guilavogui

text: Guilavoguin ensimmäinen ammattilaisseura oli Ranskan pääsarjassa pelaava Saint-Étienne. Hän pelasi ensimmäisen liigaottelunsa 19-vuotiaana kaudella 2009–2010. Guilavoguista tuli nopeasti yksi joukkueensa avainpelaajista ja ura kotimaassa huipentui kaudella 2012–2013 voitettuun Ranskan liigacupiin.


title: Josuha Guilavogui

text: Guilavogui siirtyi Atlético Madridiin syyskuussa 2013. Lehtitietojen mukaan hän solmi viiden vuoden sopimuksen ja Atlético maksoi Saint-Étiennelle 10 miljoonan euron siirtokorvauksen. Guilavogui ei kyennyt vakiinnuttamaan paikkaansa pelaavassa kokoonpanossa ja Atlético lainasi hänet takaisin lähtöseuraansa tammikuussa 2014. Saman vuoden elokuussa Atlético ilmoitti lainanneensa Guilavoguin Wolfsburgiin kahden kauden ajaksi.


title: Josuha Guilavogui

text: Guilavoguin ensimmäisellä lainakaudella Wolfsburg sijoittui Bundesliigassa toiseksi ja voitti Saksan cupin. Toisen kauden alkajaisiksi Guilavogui oli mukana voittamassa maan supercupia. Kesällä 2016 Guilavogui siirtyi seuraan pysyvällä sopimuksella.


title: Josuha Guilavogui

text: Guilavogui on edustanut Ranskaa useissa eri nuorisomaajoukkueissa. Hänellä oli aikaisemmin myös mahdollisuus edustaa äitinsä kotimaata Guineaa. Hän teki ensiesiintymisensä Ranskan A-maajoukkueessa kesäkuussa 2013 Uruguayta vastaan pelatussa harjoitusottelussa.


title: Nuori kaarti

text: Nuori kaarti voi tarkoittaa ainakin seuraavia:


title: Yrjö Rannikko

text: Yrjö Erik Adrian Rannikko (22. elokuuta 1900 – 12. marraskuuta 1980) oli suomalaisen elokuva-alan monitoimimies. Hän puhui vuosien ajan Elokuva-arkiston perustamisen puolesta, vaikka sen vuonna 1957 käytännössä sitten perustivat Aito Mäkinen ja Jörn Donner.


title: Yrjö Rannikko

text: Rannikko oli insinööri, heimosoturi, asuntokiinteistömies, elokuvateatterinomistaja, päätoimittaja, lehdenjulkaisija, arkistonkerääjä, kaitafilmaaja, filatelisti ja maailmanmatkaaja, ja toimi kaikilla aloilla niin julkisuudessa kuin taustavaikuttajanakin.


title: Yrjö Rannikko

text: Hän valmistui sähköinsinööriksi Saksassa vuonna 1925. Sen jälkeen hän toimi kaksi vuotta Turun kaupungin sähkölaitosinsinöörinä ja vuosina 1926–1936 Suomen Asuntokiinteistöliiton sihteerinä ja 1927–1937 Talonomistajan Lehden / Asuntokiinteistö-lehden päätoimittajana. Hän perusti isänsä ja veljensä kanssa vuonna 1927 Turkuun elokuvateatteri Kinolan (nykyisin Formia), joka oli perheyhtiö Turun Kino Oy:n omistuksessa 40 vuotta.


title: Yrjö Rannikko

text: Vuosina 1946–1949 hän oli Fenno-Filmin toimitusjohtaja, jona aikana hän teki yhdessä Roland af Hällströmin kanssa käsikirjoituksen elokuvaan "Läpi usvan". Hän toimi englantilaisia elokuvia maahantuovan Parvisfilmin kaupallisena johtajana 1949–1960, Teknillisen Informaatiopalvelun (nykyisen Talouselämän Tiedotustoimiston edeltäjä) johtajana 1960–1964 ja sen jälkeen kolme vuotta elokuvavalmistamo Filmservice & C:on toimitusjohtajana.


title: Yrjö Rannikko

text: Rannikko perusti 1932 Suomen Kinolehden, josta myöhemmin tuli Suomen Filmikamarin julkaisu.


title: FS Joffre (1938)

text: FS Joffren piti olla Ranskan merivoimien Joffre-luokan lentotukialus ja samalla luokkansa nimikkoalus. Alus ei valmistunut ennen Ranskan tappiota Saksalle vuonna 1940 ja se romutettiin keskeneräisenä.


title: FS Joffre (1938)

text: Vuoden 1934 puolivälistä alkaen aina kevääseen 1936 laivaston suunnittelutoimisto teki kaikkiaan seitsemän erilaista suunnitelmaa lentotukialuksesta. Suunnitelmat oli numeroitu PA9-PA15 (). Suunnitelmien yksityiskohdat ovat aikojen saatossa kadonneet, mutta jäljellä olevien tietojen perusteella on todettu olleen kaksi erilaista suunnitteluperustetta. Ensinnäkin noin 15 000 tonnin uppouman omaava lentokannella varustettu alus (PA10-11), jolla oli yksi hangaari ja noin 30 lentokonetta. Toisena linjana oli suurempi noin 20 000 tonnin alus, jossa kaksi kerroksinen hangaari ja noin 60 lentokonetta. Kummankin tyypin ilmatorjunta-aseistus oli samanlainen eli kaksitoista 100 millimetrin tykkiä kaksiputkisina asennuksina. Sarjan viimeisissä PA13-15 oli erikoinen kansirakenteita tasapainottava lentokansi.


title: FS Joffre (1938)

text: Rahoitus jatkui vaikeana ja vuonna 1935 tehtiin esitys muuttaa joko Duquesne tai Tourville keveäksi 12 000 tonnin lentotukialukseksi. Suunnitelma kariutui pieneen kahdentoista koneen kuljetuskapasiteettiin, jonka ei katsottu vastaavan muutostöihin käytettävää rahamäärää. Siten työ jatkui kahden aluksen hankkimiseksi ja tehtiin suunnitelma PA16, jossa määritettiin 18000 tonnin alus. Suunnitelma hyväksyttiin 1937 ja kahden aluksen hankinta sisällytettiin vuoden 1938 laivasto-ohjelmaan.


title: FS Joffre (1938)

text: Alus tilattiin Ateliers et Chantiers de St.Nazaire-Penhoëtilta St. Nazairesta. Sen köli laskettiin 26. marraskuuta 1938 telakka-altaassa numero 1. Aluksen rakennustyöt viivästyivät toisen maailmansodan alettua ja lopulta pysähtyivät kokonaan kesäkuussa 1940 Ranskan antauduttua. Tuolloin alus oli vain 20-prosenttisesti valmis ja sen keskeneräinen runko romutettiin.


title: FS Painlevé (1938)

text: FS Painlevén piti olla Ranskan laivaston Joffre-luokan lentotukialus. Alus tilattiin vuonna 1938 AC de St. Nazaire Penhoetin telakalta, mutta aluksen köliä ei koskaan laskettu. Syynä tähän oli sisaraluksen "Joffren" töiden viivästyminen ja lopulta keskeytyminen samassa telakka-altaassa, jossa "Painlevén" töiden piti alkaa edeltäneen aluksen vesillelaskun jälkeen.


title: Inchcape

text: Inchcape plc on kansainvälinen pörssiyhtiö, joka harjoittaa autojen maahantuontia, jälleenmyyntiä ja huoltotoimintaa 26 maassa Afrikassa, Aasiassa, Australiassa, Etelä-Amerikassa ja Euroopassa. Sen pääkonttori sijaitsee Lontoossa.


title: Inchcape

text: Maailmanlaajuisen konsernin liikevaihto vuonna 2012 oli noin 6,1 miljardia euroa ja henkilöstömäärä noin 14 400. Inchcape on listattu Lontoon pörssiin ja on mukana FTSE 250 -osakeindeksissä.


title: Inchcape

text: Vuonna 1847 brittiläiset William Mackinnon ja Robert Mackenzie perustivat Mackinnon Mackenzie Companyn (MMC) Intian Kalkuttaan. Vuosikymmentä myöhemmin Mackinnon perusti Calcutta and Burma Steam Navigation Companyn kuljettamaan alueen postia. Vuonna 1862 näistä muodostettu British India Steam Navigation Company listautui Lontoon pörssiin. Kolmanneksi partneriksi tuli 1874 James Lyle MacKay, ja vuonna 1914 hän oli MMC:n ainoa elossa oleva osakas. Kuningas Yrjö V nimitti hänet pääriksi siirtomaa-ansioistaan nimellä Inchcape of Strathnaverin paroni. Hänestä tuli sittemmin varakreivi ja lopulta vuonna 1929 ensimmäinen Inchcapen jaarli.


title: Inchcape

text: Toisen maailmansodan jälkeen Inchcapen suvulla oli monia taloudellisia intressejä eri puolilla brittiläistä imperiumia. Vuonna 1958 nämä kaikki yhdistettiin Inchcape and Company -nimiseksi yritykseksi, jonka osakekannasta neljännes laitettiin kaupan Lontoon pörssiin.


title: Inchcape

text: Vuonna 1973 Inchcape osti Mann Egerton & Companyn, josta tuli yhtiön autoliiketoiminnan kivijalka. 1800-luvun loppuvuosina perustettu Mann Egerton oli saanut alkunsa myymällä varhaisia de Dion-, Renault- ja Daimler-autoja, ja 1970-luvulla se myi British Leyland -yhtiön autoja ja useita loistoautomerkkejä.


title: Inchcape

text: Automyynnin ohella toiseksi merkittävimmäksi Inchcapen toimialaksi nousi 1980-luvulla eri teollisuudenalojen tarvitsemien testauspalvelujen tarjoaminen, polttoaineiden ja mineraalien testauksesta tekstiileihin ja elektroniikkaan. 1980-luvun lopulla autoliiketoiminta toi 75 prosenttia Inchcapen liikevaihdosta, suurimpana merkkinä Toyota. Muita Inchcapen toimialoja olivat laivanvarustus sekä puutavara- ja teebisnes.


title: Inchcape

text: 1990-luvun puolivälissä maailmanlaajuinen lama ja Japanin jenin korkea kurssi heikensivät Toyotan autojen ja muiden japanilaistuotteiden kysyntää. Inchcapen uusi johtajisto alkoi myydä yrityksen muita toimialoja ja päätti vuonna 1998 keskittää yrityksen maailmanlaajuisen liiketoiminnan autoalalle, joka kuitenkin pidemmän ajan kuluessa oli osoittautunut Inchcapen parhaaksi bisnekseksi.


title: Inchcape

text: Nykymuodossaan Inchcape plc edustaa eri maissa markkinatilanteesta riippuen hyvinkin eri automerkkejä, joskus vain maahantuojana, joskus vain vähittäismyyjänä, joskus molemmissa rooleissa. Inchcapen yleisimpiä edustuksia ovat Toyota, Lexus, Scion, Chevrolet, Subaru, BMW, Mazda, Mercedes-Benz, Volkswagen, Audi ja Honda.


title: Inchcape

text: Inchcapen tärkeimpiä markkina-alueita ovat:


title: Inchcape

text: Suomessa toimiva Inchcape Motors Finland Oy huolehtii Mazda-, Jaguar- ja Land Rover -autojen maahantuonnista, jälleenmyynnistä ja huollosta Suomen lisäksi Virossa, Latviassa ja Liettuassa. Yritys työllistää runsaat sata henkilöä.


title: Inchcape

text: Inchcape Motors Finland Oy syntyi vuonna 1992 Inchcapen tytäryhtiön TKM:n ostettua Haka-Auto Oy:n koko osakekannan. Haka-Auto oli vuodesta 1981 Eka-yhtymän omistuksessa, kunnes yhtiön vuonna 1989 ostivat itselleen toimitusjohtaja Mikko Långström ja talousjohtaja Matti Pulli Suomen siihen asti suurimmassa management buyout -kaupassa. Kolmanneksi omistajaksi tuli pian ahvenanmaalainen sijoittaja Anders Wiklöf.


title: Inchcape

text: Haka-Auto oli perustettu vuonna 1955 nimellä Vara-Haka Oy. Vuonna 1965 Haka-Autoksi muuttunut Kaj Eräjuuren omistama BMW-autojen maahantuontiyritys alkoi tuoda Suomeen myös Mazda-ajoneuvoja. Haka-Auton tytäryhtiö toi maahan myös itäsaksalaisia Wartburgeja vuodesta 1971 aina 1990-luvun alkuun asti, jolloin niiden valmistus loppui. Vuonna 1981 Haka-Auto siirtyi Eka-yhtymälle.


title: Paljasjalkajuoksu

text: Paljasjalkajuoksu tarkoittaa juoksemista paljain jaloin. Paljasjalkajuoksun kannattajien mukaan paljain jaloin juokseminen vahvistaa jalkaa sekä saa ihmisen juoksemaan päkiäaskelluksella, mikä voi olla vähemmän rasittavaa jalalle kuin juoksukenkien kanssa kantapää edellä juokseminen. Toisaalta paljain jaloin juoksija altistuu esimerkiksi ihovammoille.


title: Paljasjalkajuoksu

text: Paljasjalkajuoksussa päkiä tulee maahan yleensä ennen kantapäätä, toisin kuin lenkkikengillä juostessa. Jotkut juoksijat tulevat alas koko jalkapohjalla. Paljasjalkajuoksijan askelpituus on lyhyempi, askeltiheys suurempi ja maakosketus lyhyempi kuin kengissä juoksevalla.


title: Paljasjalkajuoksu

text: Paljasjalkajuoksun kannattajien mukaan paljain jaloin juokseminen voi vahvistaa jalan lihaksia, jänteitä ja nivelsiteitä ja mahdollistaa luonnollinen juoksuaskel. Sen arvellaan myös voivan venyttää ja vahvistaa akillesjännettä ja pohjetta sekä aktivoivan tasapainosta ja koordinaatiosta vastaavia pieniä jalkojen ja lantion lihaksia. Päkiällä juostessa jalka toimii luonnollisena iskunvaimentimena ja levitetyt varpaat antavat paremman tasapainon ja tuen, ja ihokosketus antaa yhteyden juoksualustaan. Paljain jaloin juoksijan hapenkulutus on joidenkin tutkimusten mukaan muutaman prosentin pienempi kuin kengissä juoksevan.


title: Paljasjalkajuoksu

text: Paljasjalkajuoksun riskejä ovat alustan aiheuttamat vammat paljaalle iholle, metatarsaaliluiden rasitusmurtuma sekä totuttautumisen vaatima aika.


title: Paljasjalkajuoksu

text: Päkiäaskel tuottaa kanta-askeleeseen verrattuna noin kolme kertaa vähäisemmät kontaktivoimat alustaan, sillä jalkaterä ojentuu paremmin ja nilkka joustaa alustakontaktin aikana. Tämän vuoksi päkiäjuoksun kannattajat arvelevat, että paljasjaloin juokseminen suojelee rasitusvammoilta kengillä juoksemiseen verrattuna. Tilastojen ja tutkimusten mukaan voimakkaasti tuettu ja kantapäästä korotettu jalkine ei mainospuheiden vastaisesti estäkään vammojen syntyä. Joissakin tutkimuksissa on havaittu sen yhteys jalkaterän kroonisiin vaivoihin, vaikka näyttöä sen vammoille altistavasta vaikutuksesta ei olekaan. Vuonna 2017 julkaistussa yhdysvaltalaistutkimuksessa paljasjalkajuoksijoiden ryhmässä esiintyi vähemmän vammoja kuin kengillä juoksevilla, mutta tilastollisesti merkittävää eroa ei enää löytynyt kun huomioon otettiin juostujen kilometrien määrä. Paljasjalkajuoksijoilla oli suhteellisen paljon jalkojen pintavammoja ja akillesjännetulehdusta, mutta vähän plantaarifaskiittia.


title: Paljasjalkajuoksu

text: Historiallisesti ihmiset ovat juosseet paljain jaloin tai ohutpohjaisissa kengissä kuten mokkasiineissa. Tämä käytäntö jatkuu muun muassa Keniassa ja joidenkin meksikolaisten heimojen keskuudessa.


title: Paljasjalkajuoksu

text: Paljain jaloin menestystä saavuttaneita kestävyysjuoksijoita ovat esimerkiksi vuoden 1960 olympiavoittaja Abebe Bikila, vuoden 1962 Euroopan-mestari Bruce Tulloh sekä maastojuoksun maailmanmestari ja 5000 metrin maailmanennätysnainen 1980-luvulla Zola Budd.


title: Paljasjalkajuoksu

text: Kevytjalkine on ohutpohjainen jalkine, jolla juokseminen muistuttaa paljain jaloin juoksemista erityisesti silloin, kun jalkineiden kantapää on samalla tasolla päkiän kanssa.


title: Veritöyhtökardinaali

text: Veritöyhtökardinaali, aikaisemmalta nimeltään rusokardinaali ("Cardinalis phoeniceus") on kardinaalien heimoon kuuluva varpuslintu. Se on punakardinaalin lähisukulainen, mutta tätä hieman värittömämpi.


title: Veritöyhtökardinaali

text: Veritöyhtökardinaalia tavataan Kolumbiassa ja Venezuelassa. Sen on kuvattu olevan melko yleinen, mutta sen kannankehitys on laskeva. Sen ei kuitenkaan uskota olevan vielä vaarassa, joten se on luokiteltu elinvoimaiseksi.


title: Verikardinaali

text: Verikardinaali, aikaisemmalta nimeltään nokkapeippo ("Cardinalis sinuatus") on kardinaalien heimoon kuuluva varpuslintu. Se on väriltään harmaa ja punainen, ja sillä on ohut töyhtö. Verikardinaali syö pääasiassa siemeniä, joskus myös hedelmiä ja hyönteisiä, käyttäen apunaan vahvaa, papukaijamaista nokkaansa.


title: Verikardinaali

text: Verikardinaalia tavataan Meksikossa ja Yhdysvaltain eteläosissa. Sen populaatio on hyvin suuri, mutta sen kannankehitys on laskeva. Laji ei kuitenkaan ole vaarassa, ja se on luokiteltu elinvoimaiseksi.


title: Luettelo Suomen limasienistä

text: Luettelo Suomen limasienistä sisältää Suomesta tavatut 204 limasienilajia (kunta: Amoebozoa, kaari: Mycetozoa). Luettelon järjestys seuraa limasienten systemaattista järjestystä.


title: Mustanaamakardinaali

text: Mustanaamakardinaali ("Caryothraustes poliogaster") on kardinaalien heimoon kuuluva varpuslintu.


title: Mustanaamakardinaali

text: Mustanaamakardinaalia tavataan Belizessä, Costa Ricassa, Guatemalassa, Hondurasissa, Meksikossa, Nicaraguassa ja Panamassa. Sen kannaksi arvioidaan 50 000–499 999 yksilöä ja se on luokiteltu elinvoimaiseksi.


title: Sitruunakardinaali

text: Sitruunakardinaali ("Caryothraustes canadensis") on kardinaalien heimoon kuuluva varpuslintu.


title: Sitruunakardinaali

text: Sitruunakardinaalia tavataan Panamassa, Kolumbiassa, Venezuelassa, Guyanassa, Surinamessa, Ranskan Guayanassa ja Brasiliassa. Sen on kuvattu olevan melko yleinen, mutta laikuttaisesti levinnyt. Lajin kannankehitys on laskeva, mutta se on luokiteltu elinvoimaiseksi, koska sen ei vielä uskota olevan vaarassa.


title: Mate (juoma)

text: Mate (myös esimerkiksi maté tai matee) on matepuun ("Ilex paraguariensis") lehdistä ja nuorista oksista hauduttamalla valmistettava piristävä juoma. Mate on kotoisin Etelä-Amerikasta, ja se on etenkin Uruguayssa ja Argentiinassa hyvin suosittua. Matea käyttivät jo muinaiset guarani-intiaanit.


title: Mate (juoma)

text: Mate valmistetaan hauduttamalla lehtirouhetta eli "yerba matea" kuumassa vedessä. Juomaa nautitaan erityisestä matekupista suodatinpillillä, ja kupin annetaan usein kiertää. Mate sisältää jonkin verran kofeiinia. Sen maku on melko karvas.


title: Mate (juoma)

text: Maten nimi tulee eteläamerikkalaisen ketšuan kielen sanasta "mati", joka tarkoittaa juoma-astiaa. Juoma tunnetaan suomen kielessä sen espanjankielisellä nimellä "mate", joka äännetään [mate]. Suomessa juomasta voidaan käyttää myös rinnakkaisnimiä "matee" tai "maté". Ne tulevat mahdollisesti juoman englanninkielisestä nimityksestä "maté", jossa e-kirjaimen aksentilla on pyritty erottamaan nimi toveria tarkoittavasta sanasta "mate", joka äännetään [meit].


title: Mate (juoma)

text: Itä-Paraguayssa, Uruguayssa, Koillis-Argentiinassa ja Etelä-Brasiliassa eläneet guarani-intiaanit käyttivät matea ravintona, lääkkeenä ja rituaaleissaan. Heidän mytologiassaan hyvyyden jumala Tupá oli lahjoittanut matepuun kiitokseksi nauttimastaan vieraanvaraisuudesta. Guaranit ja muut lähiseutujen intiaanit myös pureksivat puun lehtiä pitkillä kävelymatkoillaan ja käyttivät lehtiä maksuvälineenä.


title: Mate (juoma)

text: Espanjalaiset valloittajat kiinnostuivat nopeasti matesta 1500-luvulla. Kun maten kulutus yleistyi, katolinen kirkko huolestui siitä pakanallisena ja syntisenä paheena, ja sen käyttö kiellettiin. Juoma levisi kielloista huolimatta latinalaisessa Amerikassa, ja sitä joivat päivittäin niin intiaanit kuin espanjalaisetkin.


title: Mate (juoma)

text: Etelä-Amerikkaan 1600-luvulla saapuneet jesuiitat saivat luvan maten tuotannon kaupallistamiseen. Mate hyväksyttiin jälleen vuonna 1630, ja sen viljely toi jesuiitoille huomattavasti tuloja. Jesuiitat veivät maten Eurooppaan 1700-luvulla, jossa se tunnettiin jesuiittojen teenä. Euroopassa juoman suosio ei kuitenkaan säilynyt pitkään. Kun jesuiitat karkotettiin vuonna 1767, myös maten viljely taantui sadaksi vuodeksi. Villilehdistä tehdyn juoman suosio säilyi kuitenkin korkeana Etelä-Amerikassa kaikkien yhteiskuntaluokkien piirissä.


title: Mate (juoma)

text: 1700-luvun lopulla kaakao, tee ja kahvi alkoivat kilpailla maten kanssa suosiosta. Joissain maissa juoman suosio kuitenkin säilyi korkeana. Argentiinassa matesta tuli ensisijaisesti maaseudun ja gaucho-karjapaimenten juoma. 1800-luvun lopussa matea joi valtaosa Argentiinan, Paraguayn ja Uruguayn väestöstä sekä puolet Bolivian, kolmasosa Brasilian ja neljäsosa Perun asukkaista.


title: Mate (juoma)

text: 1900-luvulla maten viljely on kasvanut voimakkaasti. Muualla maailmassa juoma ei ole noussut yhtä suosituksi kuin Etelä-Amerikassa. Henkeä kohti matea juodaan eniten Uruguayssa, missä 98 prosenttia asukkaista juo matea ja jokainen asukas kuluttaa vuosittain keskimäärin kahdeksan kiloa yerbaa. Argentiina on nykyisin yerba maten suurin tuottaja ja kuluttaja. Mate on siellä suositumpaa kuin kahvi tai tee, ja kaduilla on kuumavesiautomaatteja matenjuojia varten. Argentiinassa on viljeltyä alaa noin 200 000 hehtaaria, ja maa tuottaa yerba-rouhetta vuosittain noin 245 miljoonaa kiloa, josta vientiin menee noin 40 miljoonaa kiloa. Brasiliassa matea juodaan lähinnä maan eteläosissa ja tuotanto on lähes yhtä suuri kuin Argentiinassa. Chilessä mate on suosittua maan eteläosissa. Paraguayssa juodaan kansallisjuoma "tereréä", joka on jäävedellä tai mehulla juotavaa matea. Vanhassa maailmassa suosituinta mate on Syyriassa ja Libanonissa.


title: Mate (juoma)

text: Matea valmistetaan matepuun eli yerba maten lehtirouheesta, jota kutsutaan nimellä "yerba mate" tai lyhyemmin "yerba". Puu kasvaa Koillis-Argentiinassa, Paraguayssa ja Etelä-Brasiliassa. Yhden kilon valmistamseen tarvitaan noin kolme kiloa lehtiä. Yksi matepuu tuottaa noin 60-vuotiaaksi asti elinaikanaan keskimäärin 30–60 kiloa lehtiä. Sadonkorjuuaika on maaliskuusta syyskuuhun. Lehdet kerätään yleensä käsin, joskus mekaanisesti. Argentiinassa matenkerääjiä eli "tareferoja" on alan ammattiliiton mukaan ainakin 21 tuhatta. He kantavat raaka-aineen kuivaamoihin, joissa lehtien käsittelu aloitetaan vuorokauden sisällä: lehdet pestään, irrotetaan oksista, kuivataan, hienonnetaan ja säilötään. Aluksi lehtiä poltetaan suoralla tulella polttouunissa puolen minuutin ajan, jotta hapettuminen ja lehtien tummuminen pysähtyy. Sen jälkeen niistä haihdutetaan kaikki kosteus kuivurissa. Kuivat lehdet jauhetaan karkeiksi, noin sentin mittaisiksi rouheenosiksi nimeltään "canchado". Sen jälkeen rouhe säilötään keskimäärin yhdeksäksi kuukaudeksi, jolloin se saavuttaa lopullisen makunsa, arominsa ja värinsä. Lopuksi yerba hienonnetaan. Tuotteen koostumus vaihtelee merkeittäin: joissakin tuotteissa on vain lehtirouhetta ja joissakin myös varren paloja.


title: Mate (juoma)

text: Mate nautitaan perinteisesti pyöreästä kupista ("guampa" tai "mate") erityisellä suodatinpillillä ("bombilla"). Intiaanit valmistivat matekuppinsa pullokurpitsan hedelmistä. Kuppeja tehdään nykyisin kurpitsan lisäksi monesta muustakin materiaalista, etenkin puusta ja metallista. Kurpitsakuppi vaatii huolenpitoa, ja se täytyy kyllästää ennen käyttöä. Suodatinpilli on pituudeltaan noin kaksinkertainen kuppiin nähden. Sen päässä on suodin tai siivilä, joka estää yerba-rouhemassan nousun pilliin. Pillejä tehdään eri materiaaleista, niin kullasta tai hopeasta kuin alumiinista tai bambustakin.


title: Mate (juoma)

text: Vesi kuumennetaan 70–80-asteiseksi. Kuppiin laitetaan yerba mate -rouhetta noin puolet tai kaksi kolmasosaa kupin tilavuudesta. Kuppia ravistetaan ja kallistetaan niin että rouheen pinta on kalteva. Matalampaan päähän kaadetaan haaleaa vettä ja pilli työnnetään siihen pohjaan asti. Pilliä ei liikuteta kupissa juomisen aikana. Kuuma vesi kaadetaan hitaasti pillin viereen, mutta koko rouhetta ei välttämättä kosteuteta. Juoma nautitaan, ja kun kuppi on tyhjä, siihen kaadetaan uusi vesi. Kun juoma muuttuu väljähtyneeksi, rouhetta voi möyhentää.


title: Mate (juoma)

text: Matea nautitaan esimerkiksi Suomessa myös teekuppiin tai kahvikuppiin haudutettuna, jolloin sen maku on mieto. Matea voidaan nauttia myös eri tavoin maustettuna tai maitoon tehtynä.


title: Mate (juoma)

text: Maten nauttiminen on myös sosiaalinen tapahtuma. Yleinen tapa nauttia juomaa tapahtuu pienessä joukossa yhteisestä kupista, joka täytetään ensin matepuruilla, ja sen jälkeen yksi läsnäolijoista täyttää kupin kerta toisensa jälkeen kuumalla vedellä ja jokainen ryhmään kuuluva juo vuorollaan kupin tyhjäksi.


title: Mate (juoma)

text: Mate muistuttaa maultaan jonkin verran voimakasta vihreää teetä, mutta hallitsevana makuna on voimakas karvaus, joka tosin vaimenee purujen uudelleenkäytön myötä. Matella on piristävä vaikutus, mikä johtuu ainakin osittain sen sisältämästä kofeiinista. Yhdessä matekupillisessa on kofeiinia 25–150 milligrammaa. Matessa on kofeiinia vähemmän kuin kahvissa, mutta koska matea juodaan kerralla usein kupillista suurempia määriä, nautittu kofeiinimäärä voi olla korkea. Matessa on myös piristäviä teobromiinia ja teofylliiniä. Matessa on lisäksi C-vitamiinia, A-vitamiinia ja B-ryhmän vitamiineja sekä kivennäisaineista magnesiumia, kalsiumia ja fosforia. Antioksidantteja matessa on selvästi enemmän kuin esimerkiksi teessä tai punaviinissä. Matea on käytetty teollisissa laihdutusvalmisteissa, sillä se vähentää nälän tunnetta ja poistaa nestettä.


title: Mate (juoma)

text: Tutkimuksissa matella ei ole havaittu varsinaisia haittavaikutuksia. Jotkut käyttäjät ovat kokeneet sen happamaksi vatsalleen.


title: Hohtokardinaali

text: Hohtokardinaali ("Cyanoloxia cyanoides") on kardinaalien heimoon kuuluva varpuslintu.


title: Hohtokardinaali

text: Hohtokardinaalia tavataan laajalla alueella Keski-Amerikassa ja Etelä-Amerikan pohjoisosissa. Sen kannaksi arvioidaan 500 000–4 999 999 yksilöä. Lajin kannankehitys on laskeva, mutta sen ei uskota olevan vaarassa ja se on luokiteltu elinvoimaiseksi.


title: Silkkikardinaali

text: Silkkikardinaali ("Cyanocompsa parellina") on kardinaalien heimoon kuuluva varpuslintu.


title: Silkkikardinaali

text: Silkkikardinaalia tavataan Belizessä, El Salvadorissa, Guatemalassa, Hondurasissa, Meksikossa ja Nicaraguassa. Sen kannaksi arvioidaan 50 000–499 999 yksilöä, ja laji on luokiteltu elinvoimaiseksi.


title: Ileana D’Cruz

text: Ileana D’Cruz (s. 1. marraskuuta 1987 Mumbai, Maharashtra, Intia) on intialainen näyttelijätär ja malli. Hän voitti parhaan naistulokkaan Filmfare Awards South -palkinnon telugunkielisestä elokuvasta "Devadasu" (2006). Seuraavaksi hän näytteli elokuvissa kuten "Pokiri" (2006), "Jalsa" (2008), "Kick" (2009) ja "Julayi" (2012), jotka tekivät hänestä yhden Tollywoodin johtavista naisnäyttelijöistä. D’Cruz debytoi Kollywoodissa elokuvassa "Kedi" (2006) ja teki paluun menestyselokuvassa "Nanban" (2012). Hän teki ensiesiintymisensä Bollywoodissa sekä yleisön että kriitikoiden ylistämässä elokuvassa "Barfi!" (2012), josta hän voitti parhaan naistulokkaan Filmfare Awards -palkinnon.


title: ALD Automotive

text: ALD Automotive on kansainvälinen autojen leasing-palveluun erikoistunut yhtiö, joka kuuluu ranskalaiseen Société Générale -finanssikonserniin.


title: ALD Automotive

text: ALD Automotivella on toimintaa 37 maassa, myös Suomessa. Yritys työllistää noin 4 000 henkilöä. Joulukuussa 2011 ALD:n leasingautokanta Euroopassa koostui 917 000 ajoneuvosta.


title: ALD Automotive

text: Suomessa ALD Automotiven leasingautokantaan kuuluu 18 000 ajoneuvoa. Yhtiö on myös merkittävä käytettyjen autojen myyjä, kun noin 6 000 autoa vapautuu vuosittain markkinoille. Suomen ALD:n vuoden 2012 liikevaihto oli 272 miljoonaa euroa.


title: Sotke mut

text: Sotke mut on Sannin esikoisalbumi, joka julkaistiin 20. syyskuuta 2013. Albumin on tuottanut Hank Solo. "Sotke mut" nousi yhdeksännelle sijalle Suomen virallisella albumilistalla julkaisuviikollaan. Huhtikuussa 2014 albumi ylitti kultalevyrajan yli 10 000:n kappaleen myynnillään.


title: Sotke mut

text: Albumin ensimmäisenä singlenä julkaistiin levyn avausraita ”Prinsessoja ja astronautteja”. Kappale sai ensisoittonsa YleX:n "Uuden musiikin aamuvuorossa" 4. huhtikuuta 2013. Virallisesti single julkaistiin 5. huhtikuuta. Kappaleesta on julkaistu myös Sami Joensuun ohjaama musiikkivideo. Kappale sijoittui sekä single- että latauslistalle: Singelistalla parhaimmillaan kolmanneksi ja latauslistalla 12:nneksi.


title: Sotke mut

text: Toinen single ”Jos mä oon oikee” julkaistiin kesäkuussa 2013. Kappale nousi kahdeksaksi viikoksi Latauslistalle, jossa kappaleen paras sijoitus oli 19. sija.


title: Sotke mut

text: Kolmas single ”Me ei olla enää me” julkaistiin syyskuussa 2013. Kappaleesta kasvoi yksi syksyn 2013 suurimmista hiteistä. Se sijoittui singlelistalla parhaimmillaan kolmanneksi, latauslistalla kuudenneksi, lisäksi se oli viikolla 49/2013 neljänneksi soitetuin radiokappale.


title: Sotke mut

text: Neljäs single, ”Dementia”, helmikuussa 2014. Toukokuussa 2014 albumilta julkaistiin vielä viides single ”Hakuna matata”, joka oli ehdolla kesän 2014 viralliseksi kesähitiksi The Voicen äänestyksessä. Lopulta kappale sijoittui äänestyksessä 10:nneksi Kasmirin ”Vadelmavene”-kappaleen voittaessa kesähitin tittelin.


title: Wreckfest

text:
Wreckfest (aiemmin nimellä "Next Car Game") on suomalaisen Bugbear Entertainmentin kehittämä ja THQ Nordicin julkaisema ajopeli, joka on julkaistu Microsoft Windowsille 14. kesäkuuta .
Peli on tulossa saman vuoden aikana PlayStation 4:lle ja Xbox Onelle.


title: Wreckfest

text:
Vuonna 2013 Bugbear aloitti Kickstarter-kampanjan, jonka epäonnistumisen jälkeen Bugbear on jatkoi pelin kehitystä itsenäisesti ennakkotilausten myötä. Peli on ollut myynnissä kehitysvaiheessa olevana early access -versiona Steam-palvelussa.
Bugbear ja THQ Nordic ovat ilmoittaneet yhteistyöstä pelin julkaisemiseksi. Pelistä tulee myös pelikonsoliversiot vuoden 2018 aikana. Virallinen julkaisuversio on julkaistu 14. kesäkuuta 2018 Steam-palvelussa.


title: Wreckfest

text: Peli sai virallisen nimensä lokakuussa 2014, johon saakka peli tunnettiin vain nimellä "Next Car Game".


title: Wreckfest

text: Pelissä on pehmeän kappaleen () vauriomallinnus: kun auton kolaroi siitä irtoaa palasia ja auton metalli taipuu ja rypistyy. Pelissä on autojen kustomointi- ja viritysmahdollisuudet. Vuonna 2015 peliin julkaistu päivitys lisäsi 3D-grafiikan fysiikkaperusteisen renderöinnin tuen pelimoottoriin.


title: Wreckfest

text: Pelimoottori on Bugbearin itse kehittämä nimeltä ROMU.


title: Wreckfest

text: Pelin ääniraidalle valittavasta musiikista järjestettiin avoin äänestys.


title: Wreckfest

text: GameSpot antoi pelille arvosanaksi 9/10 arvostelussaan.


title: Wreckfest

text: V2.fi antoi pelille arvosanaksi 4/5 tähteä arvostelussaan.


title: Hedengren

text: Oy Hedengren Ab on vuonna 1918 perustettu suomalainen perheyritys, joka harjoittaa teknisten tuotteiden tuontia ja vientiä sekä niihin liittyvää suunnittelu- ja asennustoimintaa. Hedengrenin nykyisiä toimialoja ja tytäryhtiöitä ovat turvatekniikka: Hedengren Security, LL-Tele ja Neptolux, talotekniikka: Hedtec ja Lux-siivouslaitteiden koti- ja yritysmyynti: Hedengren Direct.


title: Hedengren

text: Hedengrenillä on toimintaa Suomen lisäksi Ruotsissa, Norjassa ja Virossa. Yritys panostaa vahvasti myös verkkokauppaan.


title: Hedengren

text: Vuonna 1918 serkukset Jarl ja Walter Hedengren avasivat sähköliikkeen nimeltä Aktiebolaget J. Hedengren & C:o Osakeyhtiö Helsingin Lönnrotinkadun ja Fredrikinkadun yhä olemassa olevaan kulmataloon.


title: Hedengren

text: Pari vuotta myöhemmin liikken osti vakuutusalalla työskennellyt Einar Johansson. Hän hankki uudet liiketilat Erottajalta, alkoi koota radiovastaanottimia ja myydä niitä HEDE-Radiokoneen nimellä. Vuonna 1926 Hedengren työllisti jo 37 henkilöä. 1920-luvun lopulla vähittäismyymälä lopetettiin ja Hedengren keskittyi maahantuontiin, tukkukauppaan ja sähköurakointiin. Tärkeä urakkakohde oli Suomen ensimmäinen täysin sähköistetty talo, Hotelli Torni, joka valmistui 1931.


title: Hedengren

text: Vuonna 1936 Johansson perusti tytäryhtiön, AB Elektrosignal-Sähkömerkki OY:n (ESM), josta myöhemmin tuli Oy Esmi Ab. Sotien jälkeen Hedengren aloitti Electrolux-pölynimurien maahantuonnin. 1950-luvun puolivälissä Hedengren laajensi turvatekniikkaan. Jo vuosikymmenen alussa oli alkanut Hedoy-moottorilämmittimien valmistus. Pölynimurien kotimyynti käynnistyi 1960, jolloin myös yrityksen nimi sai nykyisen muotonsa Oy Hedengren Ab.


title: Hedengren

text: Kauppaneuvos Einar Johansson kuoli seuraavana vuonna 69 vuoden iässä, ja yhtiön otti johtoonsa hänen poikansa, diplomi-insinööri Bror Johansson, joka sai kauppaneuvoksen arvon 1983. 1960-luvun lopulla Hedengren rakennutti oman uuden toimitalon Lauttasaareen, jossa se yhä toimii. Yritys on useassa eri vaiheessa rakennuttanut myös oman logistiikkakeskuksen Espoon Kauklahteen.


title: Hedengren

text:
Vuonna 1987 Hedengren osti valaistusalan yrityksen Oy Feldt Ab:n, josta syntyi Hedengren Valaistus -liiketoimintayksikkö.
1990-luvun lopun rationalisoinnissa eräitä toimialoja lopetettiin, ja jäljelle jäivät tasavahvoina sähkö- ja teollisuustekniikka, ammattielektroniikka ja asennus sekä kodintekniikka. Samoihin aikoihin perheyhtiön johtoon astui kolmannen sukupolven edustaja, kauppatieteiden maisteri Berndt Johansson, ja eri toimialoista muodostettiin tytäryhtiöt Oy Hedtec Ab, Oy Hedpro Ab ja Oy Hedoy Ab.


title: Hedengren

text: Vuonna 2005 Hedengrenin turvatekniikkatoimiala laajeni turvavalojärjestelmiin (Oy Neptolux Ab) sekä turvalaitekomponenttien verkkokauppaan (Oy Neptosec Ab).


title: Minerva (automerkki)

text: Minerva oli belgialainen automerkki, jota valmistettiin vuosina 1902–1938.


title: Minerva (automerkki)

text: Vuonna 1883 alankomaalainen Sylvain de Jong perusti Antwerpenissa polkupyörätehtaan. Vuonna 1900 tehdas aloitti moottoripyörien valmistuksen ja 1902 autojen valmistuksen. Ensimmäinen Minerva-auto oli nelisylinterinen malli, jonka moottori tuotti 4,5 kilowattia (6 hv). 1903 De Jong perusti "Société Anonyme Minerva Motors" -yhtiön. Autojen laajempi tuotanto alkoi 1904. Autoissa oli metallilla vahvistettu puukori ja 2-, 3- ja 4-sylinterinen moottori.


title: Minerva (automerkki)

text: 1920 Minerva aloitti loistoautojen tuotannon 20CV- (3,6 litran 4-sylinterinen moottori) ja 30CV-malleilla (5,3 litran 6-sylinterinen moottori). Mallimerkintä CV tarkoitti verohevosvoimia. Nämä mallit olivat Yhdysvalloissa suosittuja elokuvatähtien, poliitikkojen ja teollisuusjohtajien keskuudessa.


title: Minerva (automerkki)

text: 1923 tehdas esitteli pienemmän 15CV-mallin ja 20CV-malliin (3,4 litran 6-sylinterinen moottori) tuli vakiovarusteeksi jarrut kaikkiin neljään pyörään. Isot Minerva-autot saivat 8-sylinterisen rivimoottorin, joiden iskutilavuus oli joko 6,6 litraa tai 4 litraa.


title: Minerva (automerkki)

text: Viimeinen Minerva-auto oli kahden litran M4 vuonna 1934, jota ei kuitenkaan myyty riittävästi. Vuonna 1936 automerkki sulautettiin toiseen belgialaiseen merkkiin, Imperiaan, joka valmisti viimeiset Minerva-autot 1938.


title: Erik Heinrichs (diplomaatti)

text: Hilding Axel Erik Heinrichs (s. 1932) on suomalainen diplomaatti, koulutukseltaan valtiotieteiden maisteri. Hän on ollut Suomen pääkonsulina New Yorkissa 1980–1985, suurlhettiläs Jakartassa 1985–1989, ulkoasiainministeriön neuvottelevana virkamiehenä 1989–1991 ja suurlähettiläänä Ottawassa 1991–1995


title: Heinänen

text: Heinänen on suomalainen sukunimi, joka on muun muassa seuraavilla henkilöillä:


title: Erkki Heinänen

text: Erkki Niilo Heinänen (s. 1931) on suomalainen maatalouskemisti. Hän oli Valtion maatalouskemian laitoksen johtaja professorin arvolla 1977–1993 ja Kasvintuotannon tarkastuskeskuksen maatalouskemian laitoksen johtaja 1993–1994, ja hän on tutkinut kamferikemiaa.


title: Pilvien alla, maan päällä

text: Pilvien alla, maan päällä on Egotrippi-yhtyeen 4. lokakuuta 2013 julkaistu albumi. Albumia on kuvailtu tribuutiksi yhtyeelle itselleen, sillä kaikki albumin kappaleet on levyttänyt ensimmäisen kerran joku toinen artisti, vaikka ne on tehnyt (tai ollut osatekijänä) Egotripin jäsenet Mikki ja Knipi. Albumi nousi ensimmäisellä listaviikollaan Suomen virallisen albumilistan viidenneksi.


title: Pilvien alla, maan päällä

text: Albumin ensimmäisenä singlenä julkaistiin kappale ”Mestaripiirros”, jonka on alun perin levyttänyt Anna Puu. Kappale on parhaimmillaan ollut 11. soitetuin radiokappale. Toisenä singlenä julkaistiin niin ikään alun perin Anna Puun levyttämä ”Hyvä hetki”.


title: Erva-Latvala

text: Erva-Latvala Oy oli yksi Suomen ensimmäisistä mainostoimistoista, joka toimi Helsingissä vuodesta 1925 vuoteen 1992. Se oli sotia edeltävän ajan suurin mainostoimisto Suomessa.


title: Erva-Latvala

text: Erva-Latvala syntyi, kun yhdysvaltalainen mainostoimisto Erwin, Wasey & Co. Ltd alkoi 1920‑luvun puolivälissä perustaa paikallistoimistoja eri maihin palvellakseen suurta asiakastaan Ford Motor Companya paremmin kaikkialla maailmassa.


title: Erva-Latvala

text: Suomen-toimiston johtajaksi tuli Amerikassa syntynyt ja kasvanut pohjalaisen siirtolaissuvun vesa Wäinö K. Latvala. Suomessa käymänsä kauppakoulun jälkeen hän oli harjoitellut mm. Kodakin Pietarin-konttorissa, Hangon Keksin mainospäällikkönä ja sanomalehti Uuden Suomen perustaman Reklan johtajana. Muutamassa vuodessa Erwin, Wasey & Co. Ltd Oy kasvoi Suomen suurimmaksi mainostoimistoksi, ja W. K. Latvala oli alan tunnettu johtohahmo kunnes 1940-luvulla muutti takaisin Yhdysvaltoihin.


title: Erva-Latvala

text: Yhtiön suomalaisuuden korostamiseksi sen nimi muutettiin vuonna 1933 Erva-Latvala Oy:ksi. Aidosti toimisto suomalaistui vuonna 1941, kun se siirtyi amerikkalaisomistuksesta Tukkukauppojen Osakeyhtiön ”talotoimistoksi” eli mainostajayrityksen itsensä omistamaksi mainostoimistoksi.


title: Erva-Latvala

text: Ervan merkittävimpiä asiakkaita sotia edeltäneinä vuosina olivat Fordin lisäksi Finlayson, Friitalan nahkatehdas, Hankkija, Kuusinen ja Tampella.


title: Erva-Latvala

text: Erva-Latvalan työntekijöitä olivat alkuvuosikymmeninä muiden muassa Aukusti Tuhka, Ilmari Sysimetsä, Elis Muona, Hans Björklind, Hans Brückner, Aarne Nopsanen, Yrjö Könni, Jaakko Salonoja, Arnold Tilgmann, Topi Törmä ja Armi Ratia. Monet kirjailijana tunnetuksi tulleet toimivat jossain vaiheessa uraansa Ervan tekstisuunnittelijoina; heihin lukeutuvat Pentti Holappa, Erkki Hämäläinen, Kyllikki Hämäläinen, Elisabet Laurila, Pekka Lounela, Matti Pajula, Selim Tapola, Pirjo Tuominen ja Jouko Tyyri, jonka isä Aki Laine työskenteli myös Ervassa. Yli 30 vuoden uran (1933–64) Erva-Latvalan palveluksessa teki kirjailija Armas J. Pulla. Erva-Latvalan työntekijöistä Kaj Brynolf Lindgren, Kalevi Piha ja Pertti Hemánus loivat sittemmin yliopistouran.


title: Erva-Latvala

text: Toisen maailmansodan jälkeenkin toimisto kasvoi tasaisesti, mutta myös kilpailu kiristyi huomattavasti. Yrityksen henkilöstömäärä oli suurimmillaan 1968, jolloin Erva työllisti 110 henkilöä. 1980-luvun alussa Erva‑Latvala Oy oli Mainostoimistojen liiton tilastoinnin mukaan Suomen kahdeksanneksi suurin toimisto. Mainonnan teon lisäksi Erva-Latvala Oy toimi Linguaphonen kielikurssien ja kirjekursseina toteutetun ABC-piirustuskoulun kustantajana vuodesta 1937 ja omistajana 1941–70.


title: Erva-Latvala

text: Tuko myi Erva-Latvalan Suomen 1990-luvun alun lamavuosina Markkinointi Viherjuurelle, joka muutti perinteikkään Erva-nimen Veraksi ja sulautti toimiston sitten omaan yritykseensä.


title: Johan Erik Stenberg

text: Johan Erik Stenberg (3. elokuuta 1845 Bollnäs – 12. tammikuuta 1923 Nacka) oli ruotsalainen arkkitehti. Hän suunnitteli useita rakennuksia Ruotsin lisäksi myös Suomeen Oulun ja Porin kaupunkeihin.


title: Johan Erik Stenberg

text: Merkittävimpiä Stenbergin töitä Suomessa ovat 1880- ja 1890-luvuilla valmistuneet Porin Teatteri, Oulun kaupungintalo sekä Porin kaupunginsairaala. Hänen suunnittelemiaan olivat myös muun muassa vuonna 1929 palanut Ainolan huvila Oulussa, jossa toimi aikoinaan Oulun kaupunginkirjasto sekä Porin Reposaaressa sijainnut Junnilan leirikeskuksen päärakennus, joka tuhoutui tuhopoltossa vuonna 1991.


title: Felicia

text: Felicia on naisen etunimi, latinalaisen "onnellista" tarkoittavan nimen Felix tai sen muunnoksen "Felicius" naispuolinen vastine.


title: Felicia

text: Englannissa nimi on ollut jonkin verran käytössä jo keskiajalla.. Suomessa se oli ennen vuotta 1960 annettu vain muutamalle henkilölle. Viime vuosikymmeninä se on tullut yleisemmäksi, ja vuoden 1960 alusta kesäkuuhun 2016 mennessä se oli annettu 1004 henkilölle.


title: Felicia

text: Felician nimipäivä on suomenruotsalaisen kalenterin mukaan 6. syyskuuta.


title: Kauriin kääntöpiiri (romaani)

text: Kauriin kääntöpiiri ("Tropic of Capricorn") on Henry Millerin romaani vuodelta 1938. Sen on suomentanut Risto Lehmusoksa, ja suomennoksen on julkaissut vuonna 1969 Gummerus.


title: Kauriin kääntöpiiri (romaani)

text: Puolittain omaelämäkerrallinen teos oli rinnakkaisteoksensa "Kravun kääntöpiirin" tavoin pitkään kielletty Yhdysvalloissa.


title: Kauriin kääntöpiiri (romaani)

text: Teos on saanut aiheensa Millerin lapsuudesta ja nuoruudesta 1920-1930-luvun New Yorkissa.


title: Isoindoli

text: Isoindoli (CHN) on heterosyklinen aromaattinen yhdiste. Isoindoli on indolin isomeeri.


title: Isoindoli

text:
Isoindolilla on kaksi tautomerista muotoa 2H-isoindoli ja 1H-isoindoli. Näistä 2H-isoindoli on stabiilimpi sen alhaisemman energian vuoksi. Liuoksessa proottiset liuottimet suosivat 1H-isoindolia, kun taas aproottisisa polaarisissa liuottimissa 2H-isoindoli on vallitseva tautomerinen muoto. Isoindoli on hyvin reaktiivinen ja hajoaa huoneenlämpötilassa. Alhaisissa lämpötiloissa se on valkoinen kiinteä aine.
Ensimmäisen kerran isoindolia valmistettiin vuonna 1951 kuumentamalla 2-(metoksikarbonyylioksi)isoindoliinista. Muita tapoja ovat N-hydroksi-isoindoliinin bentsyylieetterin, isoindolimesylaatin tai bentsyynin ja 1-metoksikarbonyylipyrrolin sykloadditiotuotteen kuumennus. Isoindoli on emäksinen ja muodostaa happojen kanssa suoloja, joissa se esiintyy isoindoliniumkationina.


title: Pohjois-Mindanaon alue

text: Pohjois-Mindanaon alue on Filippiinien hallintoalue Mindanaon saaren pohjoisosassa Boholinmeren rannalla. Pohjois-Mindanaoon kuuluu provinssit Bukidnon, Camiguin, Lanao del Norte, Misamis Occidental ja Misamis Oriental sekä kaupungit Cagayan de Oro ja Iligan. Hallintoalueen asukasluku on 4 297 323 (vuonna 2010) ja kokonaispinta-ala 20 132 neliökilometriä.


title: Saksan 2. armeija

text: Saksan 2. armeija () oli Saksan maavoimien armeijatason yhtymä toisessa maailmansodassa.


title: Saksan 2. armeija

text: 2. armeijan esikunta perustettiin vähän ennen toisen maailmansodan puhkeamista 26. elokuuta 1939 nimellä Gruppenkommando 1. Se nimettiin 2. armeijaksi 20. lokakuuta. Puolaan hyökättäessä marraskuussa armeija liitettiin osaksi pohjoista armeijaryhmää.


title: Kriketin Euroopan-liiga 2013

text: Euroopan krikettiliigassa pelattiin kaudella 2013 1. divisioonan turnaus. Pelimuoto oli T-20 ja kilpailut käytiin 8. - 13. heinäkuuta Englannissa.


title: Kriketin Euroopan-liiga 2013

text:
Lohko A
Lohko B
Semifnaaleissa Italia voitti Jerseyn ja Tanska Guernseyn. Loppuottelussa Italia löi Tanskan 18 juoksulla. Kolmannesta sijasta ei pelattu. Viidennestä sijasta pelattaessa Ranska voitti Itävallan ja seitsemännen sijan otti Saksa voitettuaan Norjan. Yhdeksäs oli Mansaari, kymmenes Gibraltar, yhdestoista Ruotsi ja peränpitäjäksi jätettiin Belgian joukkue.


title: Saksan 3. armeija

text: Saksan 3. armeija () oli Saksan maavoimien armeijatason yhtymä toisessa maailmansodassa.


title: Saksan 3. armeija

text: Wehrkreis I perusti 22. elokuuta 1939 koulutusarmeija 3:n (), joka nimettiin 28. elokuuta 3. armeijaksi. Armeijankomentajana oli kenraalieversti Georg von Kühler ja sen esikuntapäällikkönä oli kenraalimajuri Herbert von Böckmann. Armeija liitettiin 3. lokakuuta Puolan rajalle koottuun Pohjoiseen armeijaryhmään. 21. lokakuuta armeija lakkautettiin ja pääosa sen henkilöstöstä siirrettiin 16. armeijaan.


title: Adnan Januzaj

text: Adnan Januzaj (s. 5. helmikuuta 1995 Bryssel) on belgialainen jalkapalloilija, joka edustaa espanjalaista Real Sociedadia. Hänellä on myös Albanian ja Kosovon kansalaisuudet. Januzaj pelaa enimmäkseen vasemman laitahyökkääjän paikalla, mutta pystyy myös pelaamaan oikealla laidalla ja hyökkäävän keskikenttäpelaajan paikkaa.


title: Adnan Januzaj

text: Januzaj liittyi Manchester Unitediin 16-vuotiaana vuonna 2011, kun hän siirtyi seuraan Anderlechtista. Hän teki virallisen ensiesiintymisensä Wigan Athleticia vastaan FA Community Shield -ottelussa 11. elokuuta 2013. Hän pelasi kaudella 2013–2014 kaikkiaan 27 valioliigaottelua, joissa teki neljä maalia. Hän debytoi samalla kaudella myös Mestarien liigassa. Seuraavalla kaudella hän pelasi Unitedissa 18 liigaottelua.


title: Adnan Januzaj

text: Syyskauden 2015 Januzaj oli lainalla Borussia Dortmundissa, jossa pelasi kuusi bundesliigaottelua. Kevätkaudella 2016 hän pelasi Unitedissa viisi valioliigaottelua. Kauden 2016–2017 hän vietti lainalla Sunderlandissa, jossa pelasi 25 valioliigaottelua.


title: Adnan Januzaj

text: Januzaj siirtyi espanjalaiseen Real Sociedadiin ilmaissiirrolla heinäkuussa 2017. 19. joulukuuta 2018 mennessä hän on pelannut 35 Primera Divisiónin ottelua, joissa hän on tehnyt kolme maalia.


title: Adnan Januzaj

text: Januzaj liittyi Belgian jalkapallomaajoukkueeseen vuonna 2014. Ensimmäisen A-maaottelunsa hän pelasi Luxemburgia vastaan toukokuussa 2014. Hän edusti maataan vuoden 2014 maailmanmestaruuskilpailuissa, joissa pelasi 60 minuuttia alkulohkon ottelussa Etelä-Koreaa vastaan. Hän kuului Belgian pronssijoukkueeseen MM-kilpailuissa 2018. Hän pelasi vain alkulohkon ottelussa Englantia vastaan, jossa teki ottelun ainoan maalin ja samalla ensimmäisen maaottelumaalinsa.


title: Unit4

text: Unit4 on ohjelmistoyhtiö, joka toimittaa yritysohjelmistoja ja ERP-ratkaisuja palvelu- ja koulutusalojen, projektiorganisaatioiden, kiinteistöhallinnan, julkishallinnon ja taloushallinnon aloille. Yrityksen pääkonttori sijaitsee Sliedrechtissä Alankomaissa ja sillä on tytäryhtiöitä ja toimistoja 26 eri maassa Euroopan, Pohjois-Amerikan, Aasian ja Afrikan alueilla. Yritys työllistää maailmanlaajuisesti yli 4 000 henkeä ja sen liikevaihto on yli 500 miljoonaa euroa.


title: Unit4

text: Yritys tunnetaan parhaiten ERP-ohjelmistosta "Unit4 Business World" (aiemmin tunnettu nimellä Agresso) sekä taloushallinnon ohjelmistosta "Unit4 Financials" (aiemmin Coda). Unit4 omistaa myös suurimman osan FinancialForce.comista, joka on taloushallinnon pilvipalveluihin erikoistunut yritys San Franciscossa.


title: Unit4

text: Suomessa Unit4:ää edustaa Unit4 Oy ja sen jälleenmyyjinä toimivat Abilita Oy ja Efima Oy.


title: Saksan III armeijakunta

text: III armeijakunta oli Saksan maavoimien yhtymä toisessa maailmansodassa.


title: Saksan III armeijakunta

text: Befelshaber Wehrkreis III perustettiin alue-esikunnaksi 1. lokakuuta 1934 Berliinissä sijainneen Reichswehrin 3. jalkaväkidivisioonan esikunnan yhteyteen. Esikunta nimettiin 1935 III armeijakunnan esikunnaksi ().


title: Saksan III armeijakunta

text: Armeijakunnan esikunta vastaanotti liikekannellpanokäskyn 26. elokuuta 1939.


title: Saksan III armeijakunta

text: 21. maaliskuuta 1941 armeijakunta nimettiin III motorisoiduksi armeijakunnaksi. Se tunnettiin helmikuusta huhtikuuhun 1942 sekä saman vuoden kesäkuun alusta alkaen nimellä Ryhmä von Mackensen (). Yhtymä nimettiin 21. kesäkuuta III panssariarmeijakunnaksi. Marraskuusta 1944 tammikuuhun 1945 armeijakunta tunnettiin myös nimellä ryhmä Breith.


title: Saksan III armeijakunta

text: Armeijakunnan komentajina toimivat:


title: Kati Kaartinen

text: Kati Susanna Kaartinen (o.s. Kuisma; s. 1972 Orimattila) on suomalainen näytelmäkirjailija ja dramaturgi. Kaartinen on valmistunut teatterikorkeakoulusta ohjaajantyön ja dramaturgian laitokselta. Kaartisen näytelmiä on esitetty mm. Kuopion kaupunginteatterissa, Helsingin kaupunginteatterissa, KOM-teatterissa ja Lahden kaupunginteatterissa. Orimattilasta kotoisin oleva Kaartinen on kirjoittanut freelancerina radiokuunnelmia ja televisiosarjoja.


title: Kati Kaartinen

text: Nykyään pääkaupunkiseudulla asuvan Kaartisen näytelmät tarkastelevat tavallisten ihmisten kokemuksia näkökulmasta, jonka antaa arjen pienille tapahtumille syvällisen merkityksen. Näytelmissä käsitellään surumielisiä aiheita elämänmyönteisellä, lämpimällä ja toivoa antavalla tavalla. Kaartinen on kirjoittanut näytelmiä mm. pysyvästä rakkaudesta, lapsen surusta, itsemurhasta ja autismista.


title: Kati Kaartinen

text: Kaartinen on palkittu Suomen näytelmäkirjailija liiton Lea-palkinnolla ja televisioalan Venla-palkinnolla.


title: Kolmipyörä

text: Kolmipyörä on kolmella pyörällä varustettu polkupyörä. Kolmipyörän rakenne helpottaa tasapainoilua ja niitä valmistetaankin pienille lapsille, sekä myös aikuisille. Aikuisen kokoiset mallit on usein suunniteltu vanhempia ihmisiä varten, liikkumisen helpoittamiseksi. Kolmipyörä on usein lasten ensimmäinen pyörä. Lasten kolmipyörissä polkimet ovat yleensä kiinni etupyörän navassa.


title: Kolmipyörä

text: Aasiassa ja Afrikassa käytetään kolmipyöräisiä riksoja ihmisten ja tavaroiden kuljettamiseen.


title: Kolmipyörä

text: Kolmipyöräksi voidaan kutsua myös kolmipyöräistä moottoripyörää, joka on Suomessa ajoneuvoluokka Kolmipyörä (L5e). Kolmipyöräisiä moottoripyöriä kutsutaan puhekielessä "trikeiksi" ("engl. trike"). Kolmipyöräisten moottoripyörien sylinteritilavuus on suurempi kuin 50 cm, kun kyseessä on polttomoottori, tai suurin rakenteellinen nopeus on suurempi kuin 45 kilometriä tunnissa. Tätä pienemmät moottoroidut kolmipyörät ovat mopedeja.


title: Pull of the Eye

text: Pull of the Eye on norjalaisen pop-yhtye Donkeyboyn kappale heidän toiselta studioalbumiltaan, "Silver Moon". Se julkaistiin singlenä 27. helmikuuta 2012. Kappale sijoittui Norjassa korkeimmillaan sijalle 11.


title: Pull of the Eye

text: Digitaalinen lataus


title: Ethelbald (Mercia)

text:
Ethelbald ("Æthelbald") (Kuoli 757) oli Mercian kuningas vuodesta 716 vuoteen 757 eli kuolemaansa saakka. Hänen hallituskaudellaan Mercia nousi mahtavimmaksi kaikista muista Britannian silloisista kuningaskunnista.
Valtakautensa aikana Ethelbaldilla oli vaikea suhde kirkkoon ja samoihin aikoihin eläneen lähetyssaarnaaja pyhän Bonifatiuksen kanssa. Bonifatius nuhteli kuningasta jatkuvasti lähinnä irstaan ja säädyttömän elämän takia. Kuninkaan erimielisyydet kirkkoon ja muut ongelmat jotka varjostivat hänen valtakauttaan myöhempinä vuosina, johtivat lopulta hänen murhaansa vuonna 757. Legendan mukaan hänen omat henkivartijansa surmasivat hänet. Kuninkaana Ethelbaldia seurasi hänen serkkunsa Offa.


title: Cagayan Valley

text: Cagayan Valley on Filippiinien pohjoisin hallintoalue Luzonin saaren koillispäädyssä. Hallintoalueeseen kuuluvat myös Filippiinien pohjoispuolella olevat Batanes- ja Babuyansaaret. Nimensä hallintoalue on saanut Cagayanjoen laaksosta, joka hallitsee alueen ympäristöä Kordilleerien ja Sierra Madren vuoristojen välissä.


title: Cagayan Valley

text: Cagayan Valley muodostuu viidestä provinssista, jotka ovat Batanes, Cagayan, Isabela, Nueva Vizcaya ja Quirino. Alueen hallinnollinen keskus on Tuguegarao. Cagayan Valleyn asukasluku on 3 229 163 (vuonna 2010) ja sen kokonaispinta-ala 31 159 neliökilometriä.


title: Stereolife

text: Stereolife on Donkeyboyn kappale heidän ensimmäiseltä, Caught in a Life-studioalbumilta. Se julkaistiin albumin kuudentena singlenä 22. maaliskuuta 2010. Kappale ei ole päässyt lainkaan listoille.


title: Ylvis

text: Ylvis on norjalainen koomikkoduo, johon kuuluvat veljekset Bård Ylvisåker ja Vegard Ylvisåker. He kasvoivat Afrikassa, mutta palasivat teini-ikäisinä takaisin Norjaan. Heidän keskusteluohjelmaansa "I kveld med YLVIS" on esitetty TVNorgella vuodesta 2011 lähtien. Suomessa sarjaa alkoi näyttää Kutonen marraskuussa 2013 nimellä "Ylvis Show".


title: Ylvis

text: Syyskuussa 2013 Ylvis julkaisi YouTubessa musiikkivideon ”The Fox (What Does the Fox Say?)” mainostaakseen "I kveld med YLVIS" -ohjelman uutta kautta. Videota katsottiin muutaman ensimmäisen päivän aikana kaksi miljoonaa kertaa. Kappale tuli myyntiin Yhdysvalloissa 9. syyskuuta 2013. Single debytoi Yhdysvaltain Billboard Hot 100 -listan sijalla 29. Ensimmäisen kahden kuukauden aikana se oli saavuttanut yli 200 miljoonaa katselukertaa YouTubessa. Vuoden 2018 lokakuussa videota oli katsottu yli 794 miljoonaa kertaa.


title: Kastelu

text: Kastelu on toimenpide, jolla pidetään huolta kasvien riittävästä veden saannista. Kuivakkokasvit tarvitsevat kastelua harvoin ja jotkin niistä pitääkin pitää lähes kuivina. Suurin osa kasveista tarvitsee kuitenkin vettä säännöllisesti enemmän tai vähemmän. Huonekasveja kastellaan yleensä kastelukannulla, mutta tarvittaessa niihin voi asentaa kastelulaitteen. Myös kasvihuoneissa käytetään erilaisia kastelulaitteita. Avomailla, pelloilla ja marjaviljelmillä on käytettävissä sadetuslaitteita.


title: Kastelu

text: Kun siemenet kylvetään taimikasvatettaviksi, kasvualustan tulee olla erittäin kostea. Tämän jälkeen kastelutarve useimmilla kasveilla vähenee huomattavasti. Kun siemenet kylvetään suoraan avomaalle, niitä kastellaan kevyesti.


title: Kastelu

text: Ruukussa kasvatettavat kasvit kastellaan yleensä ylhäältäpäin, mutta joskus niitä kastellaan altapäin. Tätä tarkoitusta varten on olemassa altakasteluruukkuja. Tällöin alla olevan veden määrää tulee tarkkailla.


title: Kastelu

text: Kastelun tarve riippuu paitsi kasvilajista, myös kasvualustasta sekä astiassa kasvavien kasvien osalta astian laadusta.


title: Kastelu

text:
Kastelun tarpeeseen vaikuttavat myös kasvuolosuhteet. Valoisalla kasvupaikalla veden tarve on suurempi kuin varjossa. Mitä lämpimämpi
kasvupaikka on, sitä suurempi on kastelun tarve.


title: Bicolin alue

text: Bicolin alue (fil. "Kabikulan", , ) on Filippiinien hallintoalue, joka sijaitsee Bikolinniemellä Luzonin saaren kaakkoiskulmassa. Bicoliin kuuluu myös niemimaata ympäröivät saaret, joista suurimmat ovat Masbate ja Catanduanes.


title: Bicolin alue

text: Bicol muodostuu kuudesta provinssista, jotka ovat Albay, Camarines Norte, Camarines Sur, Catanduanes, Masbate ja Sorsogon. Bicolin asukasluku on 5 420 411 (vuonna 2010) ja sen kokonaispinta-ala 18 054 neliökilometriä.


title: Ritva Rennes

text: Ritva Rennes (o.s. Koivisto, 17. heinäkuuta 1940 Turku – 18. toukokuuta 2013 Turku) oli suomalainen uimari ja uintivalmentaja.


title: Ritva Rennes

text:
Rennes voitti Turun Työväen Uimareita edustaessaan pitkän radan Suomen-mestaruuden 100 metrin ja 400 metrin vapaauinnissa vuosina 1960 ja 1961. Samoina vuosina hän voitti Suomen hallimestaruuden 100 metrin vapaauinnissa. Ensimmäisen SM-mitalinsa hän saavutti vuonna 1957 ja viimeisen vuonna 1962. Suomen-ennätyksiä hän paranteli 100, 200 ja 400 metrin vapaauinnissa.
Rennes toimi myöhemmin valmentajana Åbo Simklubbissa, ja hänet valittiin Suomessa vuoden uintivalmentajaksi 1987 sekä SFI:n vuoden valmentajaksi 1988. Hän oli Soulin olympialaisissa 1988 mukana valmennustehtävissä. Hänen henkilökohtaisiin valmennettaviinsa kuului rintauimari Petri Suominen.


title: Gamebryo

text: Gamebryo on pelimoottori. Gamebryo 3D:n ja LightSpeedin omistavat Gamebase Co., Ltd. ja Gamebase USA ja sitä ovat käyttäneet useat pelinkehittäjät kuten Atlus, Trion Worlds, 2K Games, Disney, Ubisoft, Bethesda Softworks, Tencent, Firaxis Games, Sony, Shanda, NCsoft ja KingsIsle Entertainment useille monialustaisille peleille.


title: Gamebryo

text: Gamebryon loi alun perin Numerical Design Limited (NDL) NetImmerse-moottoriksi 1997. NDL yhdistyi Emergent Game Technologiesin (EGT):n kanssa vuonna 2005. Gamebryo muuntui silloin Gamebryo LightSpeediksi. Gamebryo ja LightSpeed kummatkin päivitettiin ja laitettiin kaupallisiksi. 2009 Gamebryon kehittäjäryhmä oli alikokoinen, ja 2010 insinööritoimisto Chapel Hillissä suljettiin. Marraskuun 11. 2010, Emergent Game Technologies:n varat laitettiin myyntiin, sisältäen tekijänoikeudet osittain tai kokonaan.


title: Gamebryo

text: Joulukuussa 2010 Emergentin yhteistyöläinen, korealainen Gamebase Co., Ltd., saivat valmiiksi oikeuksien ja teknologian vaihdon ja muodostivat uuden firman, Gamebase USA:n. Gamebase USA on Research Triangle Parkissa North Carolinassa ja keskittyy Gamebryon kehityksen jatkamiseen. Uusin versio, Gamebryo 4.0 esiteltiin maaliskuussa 2012.


title: Gamebryo

text: Gamebryo on moduulisista C++-kirjastoista koostuva kokonaisuus. Kehittäjät voivat yhdistellä ja laajentaa moduuleja oman pelinsä tarpeiden mukaan.


title: Gamebryo

text: Gamebryo tukee useita nykyisiä pelialustoja, kuten Microsoft Windows (DirectX 9, 10 ja 11), Linux/Mac OS X (OpenGL), Nintendo GameCube, Wii/WiiWare, PlayStation 2, PlayStation 3/PSN, Xbox ja Xbox 360/XBLA.


title: Gamebryo

text: Gamebryo-lisenssin voi ostaa binääritiedostoina (headerit, kirjastot ja työkalut) tai täydellä lähdekoodilla, joten kehittäjät voivat debugata moottoria ja käyttää viitteenä muunnelmille. Lisäksi Gamebryon mukana tulee hakemisto. Opintolisenssejä on myös saatavilla 3D-oppilaitoksia varten.


title: Gamebryo

text: Gamebryoa käyttävät useat peliyhtiöt. Alla lista muutamista peleistä jotka käyttävät Gamebryoa tai LightSpeediä:


title: Kobolttikardinaali

text: Kobolttikardinaali ("Cyanoloxia glaucocaerulea") on kardinaalien heimoon kuuluva varpuslintu.


title: Kobolttikardinaali

text: Kobolttikardinaalia tavataan Argentiinassa, Brasiliassa, Paraguayssa ja Uruguayssa. Sitä on kuvattu harvinaiseksi, ja sen kannankehitys on laskeva. Lajin levinneisyysalue on kuitenkin suuri, eikä lajin uskota olevan vielä vaarassa, joten se on luokiteltu elinvoimaiseksi.


title: Vitra

text: Vitra on sveitsiläinen huonekaluyritys, joka valmistaa ja myy huonekaluja; designhuonekaluja koteihin, toimistoihin ja julkisiin tiloihin. Yhtiön kotipaikka on Muttenz, Basel-Landschaftin kantonissa, Baselin itäpuolella. Vitra aloitti toimintansa 1950.


title: Vitra

text: Vitralla on tehtaita Saksassa, Japanissa, Kiinassa, Unkarissa ja Yhdysvalloissa. Myyntiyhtiöitä on eri puolilla maailmaa yhteensä 15. Vitra osti suomalaisen Artek Oy:n syksyllä 2013. Saksan puolella Weil am Rheinissa Vitralla on designmuseo, Vitra Design Museum.


title: Sinikardinaali

text: Sinikardinaali, aikaisemmalta nimeltään sinipeippo ("Passerina caerulea") on kardinaalien heimoon kuuluva varpuslintu. Koiras on syvän sininen ja punaruskea.


title: Sinikardinaali

text: Sinikardinaalia tavataan Yhdysvalloissa ja Väli-Amerikassa. Lajin populaatio on hyvin suuri, ja sen kannankehitys on nouseva. Se on luokiteltu elinvoimaiseksi.


title: Indigokardinaali

text: Indigokardinaali, aikaisemmalta nimeltään indigopeippo ("Passerina cyanea") on kardinaalien heimoon kuuluva varpuslintu.


title: Indigokardinaali

text: Indigokardinaali on 11,5–13 cm pitkä. Vanhalla koiraalla on kesäpuvussa sininen höyhenpuku, tumma ohjas ja vaalean siniharmaa alanokka. Talvipuvussa sininen väri peittyy suurimmaksi osaksi ruskeiden höyhentenkärkien alle. Naaraalla ja nuorella koiraalla on heikosti viiruinen punertavan harmaanruskea yläpuoli, kellertävän ruskeanharmaa alapuolisekä epäselvärajaisia harmaita läikkiä rinnassa. Indigokardinaalin kutsuääni on terävä ”tsik”.


title: Indigokardinaali

text: Indigokardinaalia tavataan pesivänä Kanadan eteläosissa, Yhdysvalloissa ja Meksikon pohjoisosissa sekä talvehtivana Väli-Amerikassa. Lajin populaatio on hyvin suuri, mutta sen kannankehitys on laskeva. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Indigokardinaali

text: Euroopassa indigokardinaali on harvinainen harhailija. Suurin osa Euroopan havainnoista koskee luultavasti häkkikarkulaisia. Indigokardinaali on tavattu Suomessakin, mutta havaintojen ei ole todettu koskevan luonnonvaraisia lintuja.


title: Turkoosikardinaali

text: Turkoosikardinaali, aikaisemmalta nimeltään turkoosipeippo ("Passerina amoena") on kardinaalien heimoon kuuluva varpuslintu. Se on sininen lukuun ottamatta ruskehtavaa rintaa ja valkoista vatsaa.


title: Turkoosikardinaali

text: Turkoosikardinaalia tavataan Kanadassa, Yhdysvalloissa ja Meksikossa. Lajin populaatio on hyvin suuri, ja sen kannankehitys on nouseva. Se on luokiteltu elinvoimaiseksi.


title: Purppurakardinaali

text: Purppurakardinaali, aikaisemmalta nimeltään kirjopeippo ("Passerina versicolor") on kardinaalien heimoon kuuluva varpuslintu. Se on väriltään purppuransinertävä ja sillä on punainen laikku niskassa.


title: Purppurakardinaali

text: Purppurakardinaalia tavataan Yhdysvalloissa, Meksikossa ja Guatemalassa. Sen populaation on hyvin suuri, ja sen kannankehitys on vakaa. Laji on luokiteltu elinvoimaiseksi.


title: Ruusuvatsakardinaali

text: Ruusuvatsakardinaali ("Passerina rositae") on kardinaalien heimoon kuuluva varpuslintu.


title: Ruusuvatsakardinaali

text: Ruusuvatsakardinaalia tavataan pienellä alueella Meksikon kaakkoisosissa. Se on luokiteltu silmälläpidettäväksi, koska sen levinneisyysalue on pieni ja mahdollisesti pienenemässä elinympäristöjen tuhoutumisen vuoksi. Laji on kuitenkin melko yleinen sopivissa elinympäristöissä, ja sen kannaksi arvioidaan 20 000–49 999 yksilöä.


title: Kultarintakardinaali

text: Kultarintakardinaali ("Passerina leclancherii") on kardinaalien heimoon kuuluva varpuslintu.


title: Kultarintakardinaali

text: Kultarintakardinaalia tavataan Meksikossa. Sen kannaksi arvioidaan 50 000–499 999 yksilöä, ja sen kannankehitys on vakaa. Laji on luokiteltu elinvoimaiseksi.


title: Oneida

text: Oneida on yhdysvaltalainen yhtye, joka perustettiin Brooklynissa, New Yorkissa vuonna 1997. Yhtye on saanut vaikutteita useista eri musiikkityyleistä, kuten psykedeelisestä rockista, krautrockista, elektrosta ja noise rockista, mutta yhtyettä ei voi erikseen lajitella mihinkään näistä tyyleistä. Yleiset elementit yhtyeen musiikissa ovat: improvisaatio, toisto, rytmien jakaminen, antiikki- ja analogiset laitteet ja yleinen elektisyys.


title: Oneida

text: Yhtyeen käyttämä toisto näkyy esimerkiksi heidän 2002 julkaistulla EP:llä, "Each One Teach One", jossa on kaksi yli 15 minuuttia kestävää kappaletta.


title: Ilkka Heiskanen (professori)

text: Ilkka Juhani Heiskanen (s. 1935) on suomalainen politiikan, hallinnon ja kulttuuripoitiikan tutkija. Hän oli Helsingin yliopiston yleisen valtio-opin professori vuosina 1977-2000. Sitä ennen hän oli hallinto-opin apulaisprofessori 1969–1974 ja yleisen valtio-opin henkilökohtainen ylimääräinen professori 1974–1977.


title: Ilkka Heiskanen (professori)

text: Heiskanen on tutkinut hallinnon ja organisaatioiden teorioita, suomalaisen yhteiskunnan hallintaa sekä kulttuuripolitiikkaa.


title: Ilkka Heiskanen (professori)

text: Heiskanen valittiin Suomalaisen Tiedeakatemian jäseneksi vuonna 1975.


title: Floresinmeri

text: Floresinmeri on 240 000 neliökilometrin kokoinen vesialue Indonesiassa. Lännessä sen rajana on Balinmeri, luoteessa Jaavanmeri, idässä ja koillisessa Bandanmeri. Etelässä ovat Intian valtameri ja Savunmeri, mutta useat saaret erottavat ne Floresinmerestä.


title: Floresinmeri

text: Pienet Sundasaaret ja Sulawesi rajoittuvat tähän mereen. Kansainvälinen merikartoitusjärjestö International Hydrographic Organization (IHO) määrittelee Floresinmeren Malaijien saariston osaksi


title: Floresinmeri

text: Luettelo merialueista


title: Topi Vaara

text: Toivo Ilmari Malmivaara, kirjailijanimi Topi Vaara (s. 22. tammikuuta 1913 Ilmajoki) on suomalainen sotakirjailija.


title: Topi Vaara

text: Topi Vaaran kirja "Pärmin pirut" kertoi Nikke Pärmin komentaman Erillinen Pataljoona 21:n ("Musta Nuoli") vaiheista jatkosodassa. Pataljoona koostui vapaaehtoisista kriminaalivangeista ja turvasäilöstä rintamalle määrätyistä miehistä.


title: Topi Vaara

text: Nimellä "Topi Vaara":


title: Kari Heiskanen (professori)

text: Kari Gustav Henrik Heiskanen (s. 1946) on tekniikan tutkija ja Teknillisen korkeakoulun mekaanisen prosessi- ja kierrätystekniikan professori vuodesta 1985, sittemmin materiaalitekniikan. Hänen tutkimusalaansa on ollut mineraali- ja rikastustekniikka.


title: Polttimo-yhtiöt

text: Polttimo-yhtiöt, alun perin Lahden Polttimo Oy – Lahtis Bränneri Ab, on Lahdessa vuodesta 1883 toiminut perheyritys, joka valmistaa maltaita ja mallasuutteita. Yritys kuuluu Euroopan viiden suurimman ja maailman kymmenen suurimman mallasyhtiön joukkoon.


title: Polttimo-yhtiöt

text: Lahtis Bränneri Aktiebolagin perustivat 1883 kapteeni, hovineuvos August Fellman ja oluttehtailija Henrik Mattsson aluksi viinanpolttimoksi. Tiukentuva alkoholipolitiikka vaikeutti pian toimintaa niin, että perustajat myivät osakkeensa polttimomestariksi valitulle Ferdinand Frigrénille, nykyisen pääomistajan Harald Bertel Relanderin äidin isoisälle. Vuonna 1897 Frigrén aloitti polttimossa sivutuotteena saadun hiivan tuotannon nousevan leipomoteollisuuden tarpeisiin.


title: Polttimo-yhtiöt

text: Kieltolaki vuonna 1919 miltei lopetti Polttimon toiminnan. Ferdinand Frigrén vetäytyi eläkkeelle, mutta hänen poikansa Anders Enok Frigrén keksi ryhtyä valmistamaan hiivaa melassista, jolloin viinanpolttovaihetta ei tarvittu. Kieltolain jälkeen yritys aloitti uudelleen väkiviinan tuotannon Alkoholiliikkeen luvalla ja tilauksesta. Tilausmäärät vaihtelivat kuitenkin niin, että muitakin tuotteita oli otettava rinnalle. Vuonna 1934 sai alkunsa Polttimon menestykseen johtanut mallastuotanto.


title: Polttimo-yhtiöt

text: Polttimo Oy alkoi kansainvälistyä 1970-luvulla yhteistyöyritysten kautta. Ruotsiin Söderhamniin perustettiin Nord-Malt ja Halmstadiin Svenska Malt Ab sekä Liettuaan Litmalt. Yhtiöiden liikevaihdosta noin 80 % tulee Suomen ulkopuolelta.


title: Polttimo-yhtiöt

text: Vuoden 2001 alussa muodostettiin konserniyritys Polttimo Yhtiöt Oy. Se koostuu kahdesta liiketoimintaryhmästä. Mallastuotantoa harjoittaa Viking Malt (yhteisyritys ruotsalaisen Lantmännenin kanssa), ja elintarvikeraaka-aineet kuuluvat Senson-yhtiöön. Yhdessä Alkon kanssa vuonna 1993 perustettu Suomen Hiiva myytiin 2007 kanadalaiselle Lallemand-konsernille.


title: Polttimo-yhtiöt

text: Toukokuussa 2013 yrityksen hallituksen puheenjohtajuus siirtyi perheen viidennen sukupolven edustajalle, pääomistajan Harald Relanderin pojalle Pär-Gustafille.


title: Lyyli Saavalainen

text: Lyyli Johanna Saavalainen (s. 6. helmikuuta 1913 Impilahti) on suomalainen runoilija.


title: Pekka Heiskanen

text: Pekka Heiskanen (5. toukokuuta 1929 Lappeenranta – 21. helmikuuta 2014 Helsinki) oli suomalainen lavastaja. Hän oli kiinnitettynä Suomen Kansallisteatteriin vuosina 1951–1996. Hän myös opetti lavastustaidetta Taideteollisessa korkeakoulussa 1960–1971. Hänen lavastuksilleen olivat ominaista valon käyttö ja yksinkertaistus. Taisto-Bertil Orsmaan kanssa hän toteutti Suomessa ensimmäisenä mustan teatterin esityksen vuonna 1975.


title: Pekka Heiskanen

text: Heiskanen oli ennen kaikkea teatterilavastaja. Hän pani alkuun lavastuksen opetuksen Taideteollisuusopistossa, josta sittemmin tuli Taideteollinen korkeakoulu.


title: Varanus mertensi

text: Varanus mertensi on pieni varaanilaji, joka elää pohjoisessa Australiassa. Se on laajalle levinnyt ja se elää jokivarsien ympäristöissä. Laji on nimetty saksalaisen Robert Mertensin mukaan. "V. mertensi"-yksilöt kasvavat yleensä noin metrin pituisiksi. Ne ovat yleensä tummanruskeita tai mustia, ja niiden selässä on täpliä, joiden värit vaihtelevat kermanvalkoisesta keltaiseen. Laji on osittain vedessä elävä varaanilaji. Ne eivät ole lähes koskaan kaukana vedestä. Kun varaani on hermostunut, se painuu veden alle ja pystyy olemaan veden alla pitkiäkin aikoja.


title: Varanus mertensi

text: "V. mertensi" ruokailee sekä vedessä että maalla. Se syö pääasiallisesti kalaa, sammakoita, ja raatoja. Ne syövät myös maalla eläviä selkärankaisia ja hyönteisiä, jos niitä on saatavilla. Lajilla on hyvä hajuaisti, ja ne voivat kaivaa saaliinsa esiin ja ne syövät myös makeanveden krokotiilien munia.


title: I.L.Y. (Yokubō)

text: I.L.Y. (Yokubō) ("I.L.Y.～欲望～ I.L.Y.: Desire") on Olivia Lufkinin soolouran ensimmäinen single, jonka julkaisi Avex Trax 3. helmikuuta 1999. Kappaleen sanoitti T2ya. Kappale ylsi parhaimmillaan 32. sijalle Oriconin viikoittaisella singlelistalla ja pysyi listalla yhteensä neljä viikkoa. Singleä käytettiin lopetuskappaleena TV-ohjelmassa "G Paradise", sekä Morinaga & Companyn televisiomainoksessa.


title: Sakari Heiskanen

text: Eero Sakari (Saku) Heiskanen (17. elokuuta 1922 Turku – 13. lokakuuta 2014 Espoo) oli tekniikan tutkija. Hän oli Teknillisen korkeakoulun metalliteknologian professori 1968–1973, Valtion teknillisen tutkimuskeskuksen materiaali- ja prosessitekniikan tutkimusosaston tutkimusjohtaja professorin arvolla 1973–1983 ja vuosina 1983–1988 sen valmistustekniikan tutkimusoaston tutkimusjohtaja. Hänen tutkimusalaansa olivat metallioppi ja metalliteknologia.


title: Sakari Heiskanen

text: Heiskanen väitteli tohtoriksi 1955. Hän työskenteli Sandvikenilla 1948–1958 vuoriporia kehittämässä ja Fiskarsilla 1958–1968, kunnes siirtyi Teknilliseen korkeakouluun.


title: Vappu Rauhanen

text: Vappu Rauhanen (s. 29. huhtikuuta 1913 Turku) on suomalainen kirjailija.


title: Rosvokardinaali

text: Rosvokardinaali ("Parkerthraustes humeralis") on tangaroiden heimoon kuuluva varpuslintu. Aiemmin laji katsottiin kuuluvaksi kardinaalien heimoon.


title: Rosvokardinaali

text: Rosvokardinaalia tavataan Boliviassa, Brasiliassa, Ecuadorissa, Kolumbiassa ja Perussa. Lajin on kuvattu olevan harvinainen ja laikuttaisesti levittäytynyt, ja sen kannankehitys on laskeva. Sen ei kuitenkaan uskota vielä olevan vaarassa, ja se on luokiteltu elinvoimaiseksi.


title: Veijo Heiskanen (professori)

text: Veijo Ismari Heiskanen (3. joulukuuta 1924 Viipuri – 5. helmikuuta 2015 Helsinki) oli suomalainen metsätieteilijä ja Metsäntutkimuslaitoksen metsäteknologian osaston osastopäällikkö professorin arvolla. Hän tutki muun muassa sahatukkien luokitusta.


title: Valkokaulavaraani

text: Valkokaulavaraani ("Varanus albigularis") on suuri varaanilaji jota esiintyy lähinnä Etelä-Afrikassa. Se on Afrikan mantereen toiseksi pisin ja painavin lisko.


title: Ruusukardinaali

text: Ruusukardinaali ("Caryothraustes erythromelas") on kardinaalien heimoon kuuluva varpuslintu.


title: Ruusukardinaali

text: Ruusukardinaalia tavataan Brasiliassa, Ranskan Guayanassa, Guyanassa, Surinamessa ja Venezuelassa. Lajin on kuvattu ilevan harvinainen ja laikuttaisesti levittäytynyt. Se on luokiteltu silmälläpidettäväksi, koska sitä uhkaa metsien häviäminen.


title: Ruusukardinaali

text: Ruusukardinaali elää koskemattomissa ja ksoteissa alankojen metsissä. Se ei viihdy ihmisasutuksen läheisyydessä.


title: Re-act

text: Re-act on Olivia Lufkinin single hänen Synchronicity-debyyttialbumilta, jonka julkaisi Avex Trax 12. toukokuuta 1999. Se saavutti 29. sijan viikoittaisella Oricon-listalla ja singleä myytiin kolmessa viikossa yhteensä 22 280 kappaletta. Kappaletta on käytetty "Kanebo Katen" mainoskampanjassa.


title: Keltakardinaali

text: Keltakardinaali ("Pheucticus chrysopeplus") on kardinaalien heimoon kuuluva varpuslintu.


title: Keltakardinaali

text: Keltakardinaalia tavataan Meksikossa ja Guatemalassa. Sen kannaksi arvioidaan 50 000–499 999 yksilöä. Lajin kannankehitys on laskeva, mutta se on luokiteltu elinvoimaiseksi, koska sen ei uskota vielä olevan vaarassa.


title: Binääritiedosto

text: Binääritiedosto on tietokoneen luettavaksi tarkoitettu tiedosto joka voi sisältää millaista tietoa tahansa. Eri binääritiedostomuodot voivat sisältää kuvia, tekstiä tai ääniä ja esimerkiksi binäärimuotoiset dokumenttitiedostot kuten .doc-tiedostot, sisältävät sekä dokumentin tekstin, että myös muotoiluohjeet kyseisen tietokoneohjelman ymmärtämässä muodossa. Binääritiedoston näennäinen vastakohta on tekstitiedosto (ASCII, EBCDIC tai muuta merkistöä käyttävä tiedosto), josta ohjelmalla voidaan muuttaa binääriluvut kirjaimiksi, eikä merkistön ulkopuolista muotoilutietoa ole (yleensä vain tab- ja rivinvaihtomuotoilut). Sinänsä kaikki tietokonetiedostot ovat binääritiedostoja, jotka tarvitsevat ohjeen tai standardin jonka mukaan sen ykköset ja nollat määrittävät tiedoston sisällön: kuvan, äänen tai ruudulle tulevan kirjaimen.


title: Binääritiedosto

text: Binääritiedostot ajatellaan usein jaksona tavuja, mikä tarkoittaa että binääriluvut eli bitit ovat kahdeksan ryhmissä. Binääritiedostot usein sisältävät tavuja jotka on tarkoitetty näytettäväksi jonain muuna kuin tekstinä. Käännetyt tietokoneohjelmat ovat tyypillinen esimerkki; käännettyjä ohjelmatiedostoja kutsutaan myös binääritiedostoiksi. Mutta binääritiedostot voivat myös sisältää kuvia, ääniä, pakattuja versiota muista tiedostoita yms. lyhyesti, mitä tahansa tiedostoja.


title: Binääritiedosto

text: Jotkin binääritiedostot sisältävät headereja, metatiedon osia, joita käytetään tiedoston sisältämän tiedon esittämiseen. Esimerkiksi GIF-tiedosto voi sisältää useita kuvia, ja headereja käytetään erottamaan kuvat toisistaan.


title: Binääritiedosto

text: Jotta binääritiedostoja voitaisiin lähettää sellaisten järjestelmien läpi jotka eivät hyväksy kaikkia data-arvoja, esim. sähköpostin, binääritiedostot muutetaan usein muotoilemattomaksi tekstiksi. Muuttamisessa on se huono puoli, että useimmiten tiedostokoot kasvavat, kuten myös takaisin binääriksi vastaanottamisen jälkeen. Suurentunut koko saatetaan kohdata alhaisen tason linkityspakkauksessa, kun teksti joka syntyi käännöksessä on entropialtaan paljon suurempi, joten todellinen siirretty data tässä tilanteessa olisi hyvin lähellä alkuperäistä tiedostoa.


title: Binääritiedosto

text: Microsoft Windows ja sen oletuskirjastot C:lle ja C++:lle antavat ohjelmoijan päättää onko tiedosto tekstiä vai binääriä kun se avataan; tämä vaikuttaa tavallisiin kirjastokutsuihin kun järjestelmä valitsee käännetäänkö C/C++:n rivinlopetusmerkin (ASCII-rivinvaihtomerkki) vai Windowsin odottaman rivinlopetusmerkki. Unixin kaltainen käyttöjärjestelmissä, C:n ja C++:n standardikirjastot antavat ohjelmoijan määritellä odotetaanko tiedoston sisältävän tekstiä vai binääriä, mutta kirjasto voivat sivuuttaa ja siivuuttavatkin tämän parametrin, koska Unixin kaltaisten rivinlopetusmerkki on sama kuin C/C++:n rivinlopetusmerkki.


title: Binääritiedosto

text: Katseluun voidaan käyttää heksaeditoria tai erillistä katseluohjelmaa. Näin voidaan nähdä tiedosto jaksona heksadesimaalisia, (tai desimaalisia, binäärisiä, tai ASCII-merkkejä) arvoja vastaaville tavuille binääritiedostossa.


title: Binääritiedosto

text: Jos binääritiedosto avataan tekstieditorissa, jokainen kahdeksan bitin ryhmä käännettäisiin merkiksi, ja tulos on luultavimmin käsittämätöntä merkkijonoa. Jos tiedosto avataan jossain muussa ohjelmassa, sillä ohjelmalla on oma tapansa kääntää jokainen tavu: esimerkiksi ohjelma saattaa käsitellä joka tavun numerona jolloin näytetään sarja lukuja 0-255 väliltä, tai jokainen tavu saattaa vastata väriä ja näyttää vastaavan kuvan. Muunlaiset katseluohjelmat vain korvaavat lukukelvottomat merkit väleillä ja näyttävät vain luettavan tekstin. Tätä voidaan käyttää pikaiseen tarkasteluun jotta voitaisiin esim. löytää pelien salasanoja, piilotettua tekstiä ei-tekstitiedostoista ja palauttaa hävinnyttä dataa. Sitä voidaan käyttää jopa epäilyttävien tiedostojen tutkimiseen ei-toivottujen vaikutusten varalta. Jos tiedosto itsessään käsitellään ohjelmana ja suoritetaan, niin käyttöjärjestelmä yrittää tulkita tiedoston sarjoina ohjeita konekielellään.


title: Binääritiedosto

text: Standardit ovat hyvin tärkeitä binääritiedostoille. Esimerkiksi, binääritiedosto tulkittuna ASCII-merkistön pohjalta johtaa siihen tekstin näyttämiseen. Erityinen ohjelma voi tulkita tiedoston eri tavalla, tavu voi olla ääni, pikseli, tai jopa kokonainen sana. Binääritiedoston sisältö sellaisenaan on merkityksetöntä, kunnes algoritmi määrittää mitä tehdään jokaisella bitillä, tavulla, sanalla ja lohkolla. Siten, vain tutkimalla binääriä ja yrittämällä määrittää sen pohjalta mitä se oikeasti tarkoittaa voi johtaa väärään tulokseen. Tätä käytetään steganografiassa, missä algoritmi tulkitsee binääridatan eri tavoin paljastaakseen piilotetun datan. Ilman algoritmia on mahdotonta todistaa että piilotettu data on olemassa.


title: Varanus darevskii

text: Varanus (Psammosaurus) darevskii on sukupuuttoon kuollut varaanilaji, joka eli plioseenilla. Laji on kuvailtu Tadžikistanilaisen Sorin kylään alueelta löytyneen kallon perusteella. Laji luokiteltiin varaanien alasukuun "Psammosaurus" ja se on nykyisin elävän aavikkovaraanin mahdollinen esi-isä.


title: Siipeni mun

text: Siipeni mun on ensimmäisen "KIDSing"-laulukilpailun voittajan Jenni Jaakkolan 11. lokakuuta 2013 julkaistu esikoisalbumi. Albumin ovat tuottaneet Jukka Backlund ja Ville Riippa.


title: Siipeni mun

text: Albumin ensimmäisenä singlenä julkaistiin sen avausraita "Tämä on unta". Päätösraidalla "Bestiksii" on mukana Jaakkolan lisäksi "KIDSingin" finalisti Oona Pätäri.


title: Kultakardinaali

text: Kultakardinaali ("Pheucticus tibialis") on kardinaalien heimoon kuuluva varpuslintu.


title: Kultakardinaali

text: Kultakardinaalia tavataan Costa Ricassa ja Panamassa. Sen on kuvattu olevan melko yleinen, ja se on luokiteltu elinvoimaiseksi.


title: Azerbaidžanin kansallinen taidemuseo

text: Azerbaidžanin kansallinen taidemuseo on Bakussa, Azerbaidžanin pääkaupungissa. Museon päärakennus sijaitsee Bakun ydinkeskustan osoitteessa Niyazin katu 9-11.


title: Azerbaidžanin kansallinen taidemuseo

text: Azerbaidžanin kansallinen taidemuseo on perustettu vuonna 1920. Siellä on tunnettujen azerbaidžanilaisten, eurooppalaisten, venäläisten ja itämaisten (iranilaisten, turkkilaisten, kiinalaisten ja japanilaisten) yli 17 000 taideteoksen kokoelma. Maalauskokoelma käsittää muun muassa Frans Halsin, Karl Brjullovin ja Aleksei Venetsianovin oppilaiden teoksia.


title: Azerbaidžanin kansallinen taidemuseo

text: Pysyvien kokoelmien ohella museossa on tyypillisesti esillä muutama vaihtuvaa näyttelyä. Museo on avoinna yleisölle sunnuntaisin ja tiistaista sunnuntaihin kello 10.00-18.00, maanantaisin museo on suljettu.


title: Keltavatsakardinaali

text: Keltavatsakardinaali ("Pheucticus chrysogaster") on kardinaalien heimoon kuuluva varpuslintu.


title: Keltavatsakardinaali

text: Keltavatsakardinaalia tavataan Venezuelassa, Kolumbiassa, Ecuadorissa ja Perussa. Lajin on kuvattu olevan melko yleinen, ja sen kannankehitys on vakaa. Se on luokiteltu elinvoimaiseksi.


title: Mustahuppukardinaali

text: Mustahuppukardinaali ("Pheucticus aureoventris") on kardinaalien heimoon kuuluva varpuslintu.


title: Mustahuppukardinaali

text: Mustahuppukardinaalia tavataan Argentiinassa, Boliviassa, Brasiliassa, Ecuadorissa, Kolumbiassa, Paraguayssa, Perussa ja Venezuelassa. Lajia on kuvattu yleiseksi ja se on luokiteltu elinvoimaiseksi.


title: Mustapääkardinaali

text: Mustapääkardinaali ("Pheucticus melanocephalus") on kardinaalien heimoon kuuluva varpuslintu.


title: Mustapääkardinaali

text: Mustapääkardinaalia tavataan Kanadassa, Yhdysvalloissa ja Meksikossa. Lajin populaatio on hyvin suuri ja sen kannankehitys on nouseva. Se on luokiteltu elinvoimaiseksi.


title: Lavastus (romaani)

text: Lavastus on Markku Ropposen vuonna 2000 julkaistu rikosromaani. Kioskinpitäjä Lauri Kautto lähtee Jyväskylästä Lappiin avioeronsa jälkeen. Matkalla hän tapaa Havuvaaran kylässä naisen, joka katoaa yhden illan suhteen jälkeen. Havuvaara on työttömyyden, köyhyyden ja alkoholismin vaivaama paikkakunta. Kauton ystävä ravintoloitsija Muuri joutuu uteliaisuuttaan myös mukaan naisen katoamisen selvittelyyn.


title: Sushmita Banerjee

text: Sushmita Banerjee (myös Sayeda Kamala (1964, Kalkutta, Intia - 4. tai 5. syyskuuta 2013 Sharana, Afganistan) oli intialainen kirjailija, ihmisoikeusaktivisti ja sairaanhoitaja. Hän tuli tunnetuksi talibanin toimintaa kritisoivasta omaelämänkerrallisesta kirjastaan "Kabuliwalar Bangali Bou" (Kabuliwalan bengalilainen vaimo), joka myös filmatisoitiin Intiassa. Taliban sieppasi ja teloitti Banerjeen ampumalla Afganistanissa 4. ja 5. syyskuuta välisenä yönä 2013. Banerjee oli kuollessaan 49-vuotias.


title: Sushmita Banerjee

text: Banerjee syntyi bengalilaiseen bramiiniperheeseen. Hän avioitui afganistanilaisen liikemiehen Janbaaz Khanin kanssa Kalkutassa 2. heinäkuuta 1988. Banerjeen vanhempien yritettyä saada eri uskontoja edustanutta pariskuntaa erotetuksi, Sushmita pakeni Khanin kanssa Afganistaniin. Perillä hän havaitsi, että aviomiehellä oli ennestään Gulguti-niminen vaimo tämän Afganistanin-kodissa.


title: Sushmita Banerjee

text: Kaikesta huolimatta Banerjee päätti jäädä asumaan Khanin kotiin. Koti jaettiin kolmen Khanin veljen ja näiden vaimojen sekä Gulgutin ja tämän lasten kanssa. Banerjee oli koulutukseltaan gynekologiaan erikoistunut sairaanhoitaja ja hän avasi kylän naisten auttamiseen tarkoitetun klinikan. Talibanit vastustivat klinikkaa ja pahoinpitelivät Banerjeeta vaatien klinikan sulkemista. Banerjeen kieltäydyttyä, häntä kidutettiin ja pahoinpideltiin usein ja pidettiin lopulta kotiarestissa. Banerjee yritti pakoa epäonnistuen kahdesti vuosina 1994 ja 1995. Hänet pahoinpideltiin vakavasti toukokuussa 1995 ja hänelle asetettiin fatwa, jonka mukaan Banerjee oli määrä surmata 22. heinäkuuta 1995. Banerjee pääsi pakenemaan kylän päämiehen avulla Kabuliin. Päämies oli Banerjeelle ystävällismielinen tämän suorittaman avustustoiminnan ja klinikanpidon vuoksi. Banerjeen mukaan Taliban oli myös surmannut päämiehen pojan aiemmin, mikä sai tämän kääntymään Talibania vastaan. Pakomatkan aikana Banerjee onnistui surmaamaan kolme taliban-sissiä AK-47-rynnäkkökiväärillä. Hän palasi Kalkuttaan 12. elokuuta 1995.


title: Sushmita Banerjee

text: Banerjeen ensimmäinen, Afganistanissa kirjoitettuihin päiväkirjoihin perustuva kirja ("Kabuliwalar Bangali Bou") julkaistiin 1997. Kirjan pohjalta julkaistiin elokuva "Escape from Taliban" (Pako Talibaneilta) vuonna 2003. Elokuvan pääosassa oli Manisha Koirala.